Ιδιωτική Οδός: 1/6/2017 - 1/7/2017\n"ΜΕΤΑΠΑΤΕΡΙΚΟΣ" Ο ΜΗΤΡΟΠΟΛΙΤΗΣ ΝΑΥΠΑΚΤΟΥ ΙΕΡΟΘΕΟΣ;\nΟ μητροπολίτης Ναυπάκτου Ιερόθεος, με πρόσφατο κείμενό του, μας λέει ότι το Νέο Πρόγραμμα Σπουδών στα Θρησκευτικά είναι «ἕνα πρόγραμμα τό ὁποῖο ἑτοιμάσθηκε ἀπό μιά ὁμάδα θεολόγων, πού εἶναι γνωστοί στούς ἐκκλησιαστικούς κύκλους καί δέν χρειάζεται νά ἀναφερθοῦν ὀνόματα, ἡ ὁποία ἔχει μιά μεταπατερική κατεύθυνση. Ὅταν διαβάση κανείς ἔστω καί πρόχειρα τούς φακέλλους τοῦ μαθητῆ καί ὅταν δῆ ἀπό ποῦ ἐπιλέγεται τό ὑλικό, θά τό διαπιστώση εὐχερῶς. Μνημονεύονται χωρία ἀπό κείμενα συγκεκριμένων ἀνθρώπων πού ἔχουν συγκεκριμένη θεολογική σκέψη. Αὐτό γιά μένα εἶναι πάρα πολύ ἐπικίνδυνο. Πρέπει νά σταθοῦμε μέ μεγάλη εὐθύνη ἀπέναντι στήν Παράδοση αὐτοῦ τοῦ τόπου καί ἀπέναντι στά 1.200.000 παιδιά, πού θά διδαχθοῦν αὐτό τό ἐπικίνδυνο μάθημα τῶν Θρησκευτικῶν.»\nΑνοίγοντας, όμως, τον Οδηγό του Εκπαιδευτικού στα Θρησκευτικά Λυκείου βλέπουμε και παραπομπές στον μητροπολίτη Ναυπάκτου, όπως οι παρακάτω:\n- Βλάχος, Ιερόθεος, Μητρ. Ναυπάκτου και Αγίου Βλασίου. Το μυστήριο της παιδείας του Θεού. Ιερά Μονή Γενεθλίου της Θεοτόκου (Πελαγίας)\n- Βλάχου, Ι. Μητρ. Ναυπάκτου και Αγίου Βλασίου. (1997) Κλωνισμός και κλωνοποίηση, εφ. Εκκλησιαστική Αλήθεια, αρ. φ. 429.\n- Βλάχος, Ι., Μητρ. Ναυπάκτου, Η Εκκοσμίκευση στην Εκκλησία, εφημ. Καθημερινή της Κυριακής 16-1-2000.\nΜάλιστα, αυτό το άρθρο υπήρχε και στην ενότητα 3.5 "Εκκοσμίκευση", στο υλικό της Β’ Λυκείου, που διδάχθηκε την σχολική χρονιά που μόλις τελείωσε. Στον Οδηγό Εκπαιδευτικού υπάρχει και η εξής ένδειξη: «Μαρκάρισμα και υπογράμμιση κειμένου»: Οι μαθητές/μαθήτριες επισημαίνουν και υπογραμμίζουν τα σημαντικότερα σημεία θεολογικού κειμένου (π.χ. Μητρ. Ναυπάκτου Ιερόθεος Βλάχος). Ακολουθεί συζήτηση σχετικά με την εκκοσμίκευση στην Εκκλησία.\n- Βλάχος, μητρ. Ναυπάκτου, Ι. (1998). Κατήχηση και Βάπτιση των ενηλίκων. Αθήνα: Αποστολική Διακονία της Εκκλησίας της Ελλάδος.\nΚατόπιν αυτών, αναλογίζομαι… Ο μητροπολίτης Ναυπάκτου θεωρεί και τον εαυτό του «επικίνδυνο» για τους μαθητές;\nΑπορώ, πάντως, γιατί αυτή η «ομάδα θεολόγων» - ονόματα δεν λέμε – αισθάνθηκε την ανάγκη να παραπέμψει σε κείμενα του μητροπολίτη Ναυπάκτου. Αφού αυτοί είναι «μεταπατερικοί» και ο Σεβασμιώτατος «αγιοπατερικός»! Μήπως θα πρέπει να φροντίσει ο Σεβασμιώτατος να φροντίσει να απαλειφθεί κάθε αναφορά κειμένου του στο «επάρατο» Νέο Πρόγραμμα Σπουδών; Γιατί 1.200.000 μαθητές να καταλάβουν …λάθος ότι ο Σεβασμιώτατος μπορεί να είναι «μεταπατερικός» ενώ δεν χωρεί αμφιβολία ότι είναι γνησίως «αγιοπατερικός»!\nΣτη θέση του μέχρι και ασφαλιστικά μέτρα θα έκανα!\nΑλλά ο μητροπολίτης Ναυπάκτου φημίζεται για την μακροθυμία του!\nΑναρτήθηκε από panagiotisandriopoulos στις 6:38 μ.μ. 2 σχόλια\nΕτικέτες Βέλη ηκονημένα, Ημέτερα απο - κείμενα, Περί του μαθήματος των Θρησκευτικών\nΤΟ ΝΕΟ ΚΥΠΡΙΑΚΟ ΜΟΥΣΕΙΟ ΣΤΗ ΛΕΥΚΩΣΙΑ ΣΕ ΣΧΕΔΙΑ ΑΡΧΙΤΕΚΤΟΝΙΚΟΥ ΓΡΑΦΕΙΟΥ ΤΗΣ ΑΘΗΝΑΣ\nΑΡΙΣΤΕΙΔΗΣ ΒΙΚΕΤΟΣ - ΝΕΟ ΚΥΠΡΙΑΚΟ ΜΟΥΣΕΙΟ by Panagiotis Andriopoulos on Scribd\nΑναρτήθηκε από panagiotisandriopoulos στις 4:53 μ.μ. 0 σχόλια\nΕτικέτες Αρχιτεκτονική, ΚΥΠΡΟΣ\nΤΟ ΟΡΑΤΟΡΙΟ "ΑΓΙΟΣ ΠΑΥΛΟΣ" ΤΟΥ ΠΕΤΡΟΥ ΠΕΤΡΙΔΗ\nΤου Π.Α. Ανδριόπουλου\nΠέτρου Πετρίδη (1892 – 1977): "Άγιος Παύλος".\nΈνα ορατόριο του σημαντικού αυτού συνθέτη της Εθνικής Μουσικής Σχολής.\nΤου γεννημένου στη Νίγδη της Καππαδοκίας, του νεαρού σπουδαστή μουσικής στην Κωνσταντινούπολη, του εθελοντή στους Βαλκανικούς πολέμους, του διευθυντή του Γραφείου Τύπου της Ελληνικής Πρεσβείας στο Λονδίνο, του καθηγητή νεοελληνικής γλώσσας στη Σορβόνη, του αντεπιστέλλοντος μέλους της Γαλλικής Ακαδημίας Καλών Τεχνών, του τακτικού μέλους της Ακαδημίας Αθηνών, του τιμηθέντος με τον Γαλλικό ταξιάρχη Γραμμάτων και Τεχνών.\n40 χρόνια συμπληρώνονται φέτος από το θάνατό του.\nΟ "Άγιος Παύλος" του Πέτρου Πετρίδη είναι ένα ορατόριο σε κείμενο του συνθέτη, βασισμένο στα Ευαγγέλια, στις Πράξεις των Αποστόλων και στις Επιστολές του Αποστόλου Παύλου, σε δύο μέρη, για αφηγητή, σολίστ, χορωδία και ορχήστρα. Παρουσιάστηκε πριν 66 χρόνια, στις 29 Ιουνίου 1951, με αφορμή τον εορτασμό της 1900ής επετείου από την άφιξη του Αποστόλου Παύλου στην Ελλάδα.\n«Εις πλάτος εμπνεύσεως, δύναμιν εκφράσεως, βάθος ιδεών, παραστατικότητα εικόνων, η δημιουργία του Πετρίδη είναι ανταξία του μεγαλειώδους θέματος και ανταπεκρίθη απολύτως στην οικουμενική σπουδαιότητα της μεγάλης χριστιανικής επετείου», έγραφε στις 6 Ιουλίου 1951 ο μουσικοκριτικός Μίνως Δούνιας, ο οποίος κλείνει το σημείωμά του ως εξής: «Ο Πετρίδης εδίδαξε και διηύθυνε ο ίδιος το έργον του με την στοργή και την μαεστρία που δεν ήταν βέβαια δυνατόν να περιμένη από άλλους. Έχω ακόμη ζωηρή την ανάμνηση των δύο εκτελέσεων που παρηκολούθησα με πραγματική συγκίνηση. Μία εντύπωσις κυριαρχεί, η εντύπωσις ενός έργου όπου η ισχυρή διάνοια, η καθαρή συνείδησις και η αστείρευτη έμπνευσις του συνθέτου εδημιούργησαν το πρώτο Ευρωπαϊκής σημασίας Ελληνικό ορατόριο. Πίσω από την περίτεχνη πολυμορφία των εναλλασσομένων εικόνων διαφαίνεται η συνοχή των αρχιτεκτονικών αναλογιών και η ενότης της ψυχικής προσφοράς. Πνεύμα πραότητος και διάπυρης εγκαρδιότητος αναβλύζει από τις σελίδες αυτής της δημιουργίας. Είναι σαν να πλανάται ανάμεσα στους απόκοσμους φθόγγους της αόρατη η μορφή του μάρτυρος Αποστόλου».\nΠαραθέτουμε στη συνέχεια και την κριτική του Δ. Α. Χαμουδόπουλου, την οποία δημοσίευσε στη "Νέα Εστία" (τεύχ. 942, 1951).\nΑναρτήθηκε από panagiotisandriopoulos στις 12:05 π.μ. 0 σχόλια\nΕτικέτες Απόστολος Παύλος, Ημέτερα απο - κείμενα, Νεοελληνική και σύγχρονη μουσική\nΤΟ ΝΕΟ ΠΡΟΓΡΑΜΜΑ ΣΠΟΥΔΩΝ ΣΤΑ ΘΡΗΣΚΕΥΤΙΚΑ ΠΟΡΕΥΕΤΑΙ ΚΑΝΟΝΙΚΑ\nΤο Νέο Πρόγραμμα Σπουδών στα Θρησκευτικά πορεύεται κανονικά προς την δεύτερη χρονιά του.\nΗ Ιεραρχία της Εκκλησίας της Ελλάδος κατά την χθεσινή έκτακτη συνεδρίασή της, αποδέχθηκε την εισήγηση του Μητροπολίτου Ύδρας Εφραίμ (προέδρου της τριμελούς Επιτροπής των Αρχιερέων για τον διάλογο με το Υπουργείο Παιδείας), με την «επιφύλαξη» να συνεχισθεί ο διάλογος μέχρι το τύπωμα των βιβλίων για την επόμενη σχολική χρονιά (2018-2019).\nΟ Μητροπολίτης Ύδρας τα είπε τόσο ωραία που προκάλεσε την μήνιν του αρθρογράφου κ. Γ. Παπαθανασόπουλου, ο οποίος θεωρεί πως ο Σεβ. Ύδρας «οφείλει άμεσα να παραιτηθεί από τη θέση του Προέδρου» της σχετικής επιτροπής. Δικαιούται ο κ. Παπαθανασόπουλος να οργίζεται! Με τις υγείες του!\nΗ Π.Ε.Θ. – η κρώζουσα και ολολύζουσα καιρό τώρα – μάλλον πρέπει να ακολουθήσει την συμβουλή του παράσιτου της Αστόριας: «Οργανώστε, αγαπητοί συνάδελφοι, σεβαστοί πατέρες και αγαπητοί αδελφοί, συλλαλητήριο έξω από την Αρχιεπισκοπή για να αποδοκιμάσετε τον παράσπονδο Αρχιεπίσκοπο, δονείστε τις εκκλησίες με την κραυγή ανάξιος όπου πηγαίνει να λειτουργήσει, αρχίστε την συλλογή υπογραφών για να ζητήσετε την παραίτησή του.»\nΦυσικά η Π.Ε.Θ. δεν έχει την τόλμη για κάτι τέτοιο, προς …καταισχύνην του παράσιτου της Αστόριας, το οποίο κλαίει «για τα παιδιά μας», αυτός που δεν έχει ούτε σκύλο ούτε γάτα. Μιλάει και κόπτεται για τα παιδιά της Ελλάδος ένα παράσιτο από την Αστόρια! Ας όψεται η φιλανθρωπία της Εκκλησίας…\nΕυτυχώς η Ιεραρχία κατάλαβε ότι το θέμα με το νέο πρόγραμμα Σπουδών είναι έλασσον αν μη και ανύπαρκτο, κάτι σαν τον Μητροπολίτη Καλαβρύτων, ο οποίος δεν προσήλθε στην Ιεραρχία για να μη συνεργήσει «στην προδοσία της Ορθοδοξίας»! Χωρίς να υποπτεύεται – ευτυχώς για εκείνον! - ότι την Ορθοδοξία την έχει προδώσει με την αρχιερατική βιοτή του δεκαετίες τώρα…\nΚαλό καλοκαίρι, αγαπητοί συνοδίτες!\nΑναρτήθηκε από panagiotisandriopoulos στις 12:08 μ.μ. 10 σχόλια\nΕτικέτες Βέλη ηκονημένα, Εκκλησιαστικά ανάλεκτα, Ημέτερα απο - κείμενα, Περί του μαθήματος των Θρησκευτικών\nΟ ΑΓΙΟΣ ΕΡΩΣ ή ΑΓΙΟΣ Ο ΕΡΩΤΑΣ!\nΣτο Συναξάρι της 25ης Ιουνίου διαβάζουμε:\nTη αυτή ημέρα μνήμη του Aγίου Mάρτυρος Oρεντίου και των έξ γνησίων αυτού αδελφών, Φαρνακίου, Έρωτος, Φίρμου, Φιρμίνου, Kυριακού, και Λογγίνου.\nEις τον Έρωτα.\nEρών υπήρχεν Oυρανών κάλλους Έρως,\nΠρος ους μεταστάς ώσπερ ήρα χαιρέτω.\nΉ για να θυμηθώ τον ποιητή μας Διονύση Καρατζά:\nΆγιος ο έρωτας, άγιος ο καημός άγιος ο θάνατος ελέησον, ελέησον ημάς.\nΕδώ ταιριάζει η Σουίτα "Poetica" - Άγιος ο Έρωτας, που περιλαμβάνει τη "Φαίδρα" και το "Αυτοκτονία εφέδρου μηνός", του Μίκη Θεοδωράκη.\nΜε τις τρεις υπέροχες κυρίες: Μαρία Φαραντούρη, Σαβίνα Γιαννάτου, Έλλη Πασπαλά.\nΑναρτήθηκε από panagiotisandriopoulos στις 11:50 μ.μ. 0 σχόλια\nΕτικέτες Ημέτερα απο - κείμενα, Τα τραγούδια της ψυχής μας, Των αγίων ο χορός\nΤαινία "Μανταλένα" - Από την σκηνή με τις φωτιές του Αη Γιάννη (φωτ. Ταινιοθήκη της Ελλάδος)\nΦιλολόγου της Μεγάλης του Γένους Σχολής\nΔυό τραγούδια για την φωτιά\nΤου Άη Γιάννη του Κλήδονα στις 24 Ιουνίου και εμείς, παιδιά τότε, ανάβαμε φωτιές στις γειτονιές που μεγαλώναμε αμέριμνοι. Γεμάτος αλάνες και πεύκα τότε ο Μασταμπάς, η όμορφη συνοικία που μεγάλωσα στο Ηράκλειο. Σε κάποια αλάνα μαζευόμασταν τα γειτονόπουλα, η παρέα, μα έρχονταν και κάποιοι από άλλες γειτονιές, παιδιά και παλικάρια. Πηδούσαμε από πάνω από τις φωτιές, και ας φοβόμασταν λίγο οι πιο μικροί στην αρχή που οι φλόγες ήταν ακόμα υψηλές. Καίγαμε και το στεφάνι που, αφού το σάξαμε με μαντηλήδες την Πρωτομαγιά και το κρεμάσαμε στην πόρτα του σπιτιού μας, περιμέναμε από την πρώτη μέρα την ώρα που θα ξεραθεί για να μπορέσουμε να το κάψουμε του Αη Γιαννιού.\nΤσουρουφλιζόμασταν και εμείς καμιά φορά στη φωτιά, βρώμιζαν τα ρούχα και μουτζουρώνονταν τα πρόσωπά μας από τον καπνό, μα γελούσαμε και χαιρόμασταν. Και ήταν ο παππούς εκεί, με τις ιστορίες του για τις μεγάλες φωτιές που άναβε στα μικράτα του εκεί στην Σμύρνη, κοτζαμάν φωτιές, με φλόγες θεόρατες που μόνο τα παλικάρια οι Βουρλιώτες, όπως εκείνος δηλαδή ήθελε να πει - αλλά δεν το λεγε έτσι φτηνά -, μπορούσαν να τις περάσουν. Τον θαύμαζα και τον καμάρωνα και σκεφτόμουν το παππού θεόρατο, νέο και όμορφο παλικάρι να πηδά τις φωτιές τ’ Αη Γιάννη, αυτός και οι φίλοι του.\nΜέχρι που ήρθε η άλλη η μεγάλη φωτιά να μην αφήσει τίποτε πίσω της. Μα για αυτή δεν ήθελε να μιλά ο παππούς. Μόνο τις μικρές και τις όμορφες φωτιές ήθελε να θυμάται. Την άλλη που τον έριξε «στ’ αγριεμένο κύμα, στ’ άδικο και στο κρίμα» δεν ήθελε να την συλλογιέται. Ο παππούς, περήφανος και αγωνιστής σ’ όλη του τη ζωή, ήθελε (έπρεπε) να κοιτάει μπροστά.\nΌταν κάποια στιγμή, πάντως, άκουσα το τραγούδι το συνέδεσα αμέσως με τον παππού και με τις ιστορίες του και ακόμα αυτόν θυμάμαι, όταν το ακούω. Μουσική υπόκρουση βέβαια στις φωτιές του Αη Γιάννη, μισό ιστορία, μισό παραμύθι, και εμένα, αδιόρατα, χωρίς να ξέρω το γιατί, να μου αφήνει μια γεύση γλυκόπικρη και να μου σφίγγει το στομάχι. Η νοσταλγία για κάτι που δεν έζησα, μα το 'βλεπα ζωντανά στα μάτια του παππού.\n«Ανάβουνε φωτιές στις γειτονιές του Αη Γιάννη. Αχ πόσα ξέρεις και μου λες που `χουν πεθάνει».\nΓια το παιδί του τότε, πάντως, ήταν το βράδυ του Άη Γιάννη του Κλήδονα η απόδειξη πως πια το καλοκαίρι έμπαινε για τα καλά, τα μπάνια και οι διακοπές δεν θα είχαν τελειωμό. Δεν θα ξεχάσω ποτέ το καλοκαιρινό σούρουπο στον Μασταμπά, εκείνες τις μέρες, τότε που έβλεπες ακόμα τον Στρούμπουλα και την παραλία Λίντο (Αμμουδάρα την είπαν μετά), που παρακολουθούσες άνετα από το σπίτι σου τον ήλιο να γέρνει πίσω από την Ψηλορείτη, στα ρεθυμνιώτικα, την ώρα που ο αέρας γύριζε στεργιανός για να γλυκάνει την νύχτα που ερχόταν.\nΜετά σαν πέρασαν τα χρόνια δεν πηδούσαμε πια τις φωτιές, ατόνησε το έθιμο, στην πόλη σχεδόν σταμάτησε, και γιατί εμείς μεγαλώσαμε μα και γιατί οι αλάνες γινήκανε πολυκατοικίες και πού να ανάψεις πια φωτιες τ' Αη Γιαννιού . Σοβαρέψαμε όλοι μας, στεγνώσαμε.\nΠερνούσε ο καιρός, κι άρχισα να μαθαίνω την ζωή από τα βιβλία και να ξεχνώ τις ιστορίες του παππού . Διάβασα τότε πως αυτά όλα είναι λέει αναμνήσεις από τελετουργίες αρχαίες για το θερινό ηλιοστάσιο, τον θρίαμβο της ημέρας και του καλοκαιριού, και πως διασώζουν στοιχεία πυρολατρείας και λατρείας του ήλιου. Μα οι χριστιανοί αργότερα, μεθοδικά κινούμενοι, όπως πάντα, συνέδεσαν το έθιμο για το αρχαίο έθιμο για το θερινό ηλιοστάσιο με τον Άγιο Ιωάννη τον Πρόδρομο και την γέννησή του, έξι ακριβώς μήνες πριν από τον Χριστό. Ο Πρόδρομος, ο ήλιος που θα φωτίσει τον δρόμο ο οποίος θα οδηγήσει στον Σωτήρα. Με τον ίδιο τον Ιησού συνδέθηκε το χειμερινό ηλιοστάσιο με το τρομακτικό σκότος, την είσοδο στον χειμώνα μα και την ελπίδα της μέρας που σιγά σιγά αρχίζει να μεγαλώνει, αναφορά που παραπέμπει με τη σειρά της στην προσμονή του ανθρώπου για απελευθέρωση από το σκότος, από τον φόβο του θανάτου. Είχα χρόνια να δω να πηδάνε φωτιές, το είχα ξεχάσει σχεδόν πώς γίνεται, μέχρι που η σούστα που ανέβηκα στην ζωή μου, με έφερε τοίχο τοίχο, χωρίς σχεδόν να το καταλάβω, στα ίδια χώματα που κι ο παππούς παλικάρι άναβε κάποτε τις δικές του φωτιές. Και εκεί, γύρω στο τέλος Μαρτίου, στο Νεβρούζ των Κούρδων και των Αλεβιτών, στις γιορτές για τον ερχομό της Άνοιξης, είδα τους δρόμους να γεμίζουν πάλι με άλλα παλικάρια που πηδούσαν κι αυτά πάνω από τις μεγάλες φωτιές της γιορτής. Μα και στις 21 Ιουνίου, για το θερινό ηλιοστάσιο, πάλι παρόμοια έθιμα έχουν στην Ανατολία.\nΠάντα ο ήλιος, ζωοδότης και φοβερός, στοιχειό μεγάλο, θεός που πρέπει να τον λατρέψεις και να τον εξευμενίσεις, να τον έχεις μαζί σου.\nΔεν ξέρω αν τα χρόνια αυτά που μεσολάβησαν μπόρεσα να πετύχω κάτι, μα σαν αναθυμούμαι, κάθε φορά που βλέπω της φωτιές και πιάνω το νήμα από την αρχή, σκέφτομαι τον παππού, εικόνα αδρή και ασπρόμαυρη και συλλογιέμαι, πως αν με βλέπει, θα πρέπει να χαίρεται να βλέπει τον εγγονό του να ανάβει και να προσπαθεί να πηδήξει τις δικές του φωτιές, μικρές και μεγαλύτερες, εκεί που κάποτε ήταν ο δικός του τόπος.\nΤο τραγούδι, πάντως, εξακολουθεί να φέρνει το ίδιο σφίξιμο στο στομάχι και μια αναπόφευκτη νοσταλγία, μόνο που τώρα ξέρω γιατί τη νιώθω, καθώς αναμνήσεις παλιές και νέες σμίγουν σε μια σύνθεση οικεία. Βλέποντας τις φωτιές από την απέναντι πλευρά πια, νιώθω τον κύκλο να κλείνει, σκέψεις και συναισθήματα να παίρνουν τη θέση τους...\nΝα το ακούσετε και εσείς το τραγούδι. Όπως το ακούγαμε τότε, με τη νεανική φωνή του σπουδαίου ερμηνευτή του και χωρίς την απλοϊκή οπτικοποίηση των βιντεοκλίπ. Τίποτα, πέρα ίσως από το εξώφυλλο του δίσκου, γιατί η ψυχή ξέρει πως να αποτυπώσει τις πραγματικές εικόνες στη μνήμη, συλλογική και ατομική, και πώς να τις κρατήσει φυλαχτό και πολύτιμη παρακαταθήκη.\nΙντερμέδιο: Στον ναό βρέθηκα τυχαία, είχα ξεχάσει τι μέρα ήταν. Είχα πάει για άλλη δουλειά στα πατριαρχεία, μα ήμουν εκεί όταν χτύπησε η καμπάνα για τον εσπερινό. Οι κληρικοί της αυλής, όσοι είχαν υπηρεσία στον ναό, πέρασαν από μπροστά μου, με χαιρέτησαν ευγενικά αλλά βιαστικά και μπήκαν μέσα για να ξεκινήσουν. Ο Πρωτοσύγκελλος πήρε τη θέση του πρωτοψάλτη, και οι περισσότεροι μαζί του στο χορό. Δέκα, το πολύ, άτομα ακόμα. Οι μισοί κλητήρες. Μπήκα και εγώ να ανάψω κερί και να φύγω. Πήγα να προσκυνήσω. Κοντοστάθηκα σαν είδα την εόρτιο εικόνα. Μια πλούσια εικονογραφικά, μέτρια καλλιτεχνικά και σπάνια θεματικά απεικόνιση της γέννησης του Ιωάννη. Γράφει πάντως πάνω για να μην μπερδευτεί κανείς «Το γενέθλιον του Προδρόμου». Η Ελισάβετ, ο Ζαχαρίας, η μαμμή, μια υπηρέτρια και ο μικρός Πρόδρομος που μόλις γεννήθηκε. Ξαφνικά έπαψα να βιάζομαι τόσο. Δεν μου έκανε καρδιά να φύγω. Χαμογέλασα. Έμεινα να απολαύσω την σύντομη και απέριττη μα πανέμορφη μέσα στην λιτότητά της ακολουθία.\nΈφυγα πλήρης. Στα αυτιά μου ηχούσε σήμερα ένα άλλο τραγούδι, το απολυτίκιο της ημέρας. «Προφήτα και Πρόδρομε, της παρουσίας Χριστού, αξίως ευφημήσαι σε, ουκ ευπορούμεν ημείς, οι πόθω τιμώντες σε, …». Παππού μου, σήμερα, το ξέρω, ήμασταν μαζί.\nΥστερόγραφο: Όσο το σκέφτομαι καλύτερα, θαρρώ πως οι φωτιές του Αη Γιάννη, οι αφηγήσεις του παππού και ο λυγμός του τραγουδιού ήταν μια από τις κρυφές, τις μυστικές και υποσυνείδητες αιτίες που με έφεραν να ζήσω σε αυτό τον ευλογημένο τόπο.\nΚαι του χρόνου λέω να ανάψω και εγώ μια φωτιά αυτή την μέρα, για τον ήλιο που και πάλι θα θριαμβεύσει πάνω στο σκοτάδι, για το Αη Γιάννη και τον Κλήδονα, μα πάνω απ’ όλα για σένα, παππού.\nΑναρτήθηκε από panagiotisandriopoulos στις 12:53 π.μ. 0 σχόλια\nΕτικέτες Αλίκη Βουγιουκλάκη, Γιάννης Γιγουρτσής, Ο Μέγας Πρόδρομος, Σινεμά ο Παράδεισος, Τα τραγούδια της ψυχής μας\nΟ ΠΑΝΙΚΟΣ ΤΩΝ "ΧΡΙΣΤΙΑΝΩΝ ΝΟΙΚΟΚΥΡΑΙΩΝ" ΣΤΗΝ ΚΟΙΝΩΝΙΑ ΧΩΡΙΣ ΜΕΤΡΗΤΑ\nΈχει πραγματικά μεγάλη πλάκα το γεγονός ότι μια μερίδα της Εκκλησίας – αυτή που βλέπει παντού εχθρούς και συνομωσίες σε βάρος του «ευλογημένου» Ελληνικού λαού – αντιτίθεται με σφοδρότητα στο …πλαστικό χρήμα!\nΈτσι, σήμερα διοργανώθηκε Ημερίδα με θέμα «Κατάργηση των μετρητών - Τέλος της ελευθερίας - οδεύοντας προς τον ολοκληρωτισμό» από την Εστία Πατερικών Μελετών και την Ενωμένη Ρωμηοσύνη, με την αμέριστη στήριξη και παρουσία του Μητροπολίτου Πειραιώς Σεραφείμ.\nΈχει πλάκα, όπως είπα, διότι όλοι οι παραπάνω θέλουν …ζεστό μετρητό να ρέει κι όχι μια «αχρήματη κοινωνία». Κι αυτό το συνδέουν – λέει – με την ελευθερία του ανθρώπου! Αυτοί, οι οποίοι είναι ο ορισμός του ολοκληρωτισμού – έργοις και λόγοις – και πολλοί άνθρωποι έχουν υποστεί την ανελευθερία στα δίχτυα τους.\nΦυσικά στην ημερίδα έγιναν αναφορές στον άγιο Παϊσιο τον αγιορείτη και στον Άγιο Κοσμά τον Αιτωλό, γιατί αυτοί είχαν οιονεί προφητεύσει την «αχρήματη κοινωνία»!\nΆρα, για τους διοργανωτές η χρήση του πλαστικού χρήματος μήπως συνιστά και αμαρτία; Ενοχλούνται από την κατάργηση των μετρητών, ενώ θα έπρεπε να είναι ευτυχείς που απαλλασσόμαστε οι θνητοί από το να πιάνουμε στα χέρια μας χρήματα. Ξέρουν να μας πουν αν ο Χριστός έπιασε στα χέρια Του χρήματα; Ή είναι σίγουροι ότι ο Αρχηγός της πίστεώς μας είναι εναντίον του πλαστικού χρήματος;\nΌλοι αυτοί οι «χριστιανοί νοικοκυραίοι» έχουν πάθει πανικό διότι οι τρέχουσες εξελίξεις στην παγκόσμια οικονομία – όχι μόνο στην Ελλάδα - κλονίζουν την ασφάλειά τους, το κομπόδεμά τους και τα αυτονόητά τους. Γι’ αυτό και μιλούν για «παγκόσμιες μεθοδεύσεις για πλήρη έλεγχο του ανθρώπου με την κατάργηση των μετρητών και την αποκλειστική χρήση της πλαστικής κάρτας.».\nΑλίμονο, αν η ελευθερία μας εξαρτιόταν από το μετρητό ή το πλαστικό χρήμα! Αυτό έχουν καταλάβει αυτοί από την διδασκαλία του Χριστού;\nΚαι επίσης, έχει πολύ γέλιο το ότι όλοι αυτοί προβάλλονται ως «αντιστασιακοί»! Ενάντια στο σύστημα που προσπαθεί να μας «υποτάξει»! Δεν κοιτάνε που έχουν φτιάξει ένα δικό τους σύστημα που καθυποτάσσει ψυχές!\nΜήπως μπορούν οι διοργανωτές να μας πουν πόσο στοίχισε η εν λόγω ημερίδα και αν οι πληρωμές έγιναν με μετρητά ή με πλαστικό χρήμα;\nΑναρτήθηκε από panagiotisandriopoulos στις 6:34 μ.μ. 5 σχόλια\nΟ ΕΥΓΕΝΙΚΟΣ ΓΙΩΡΓΟΣ ΜΑΡΙΝΟΣ ΜΙΑΣ ΑΘΗΝΑΣ ΑΛΛΟΤΙΝΩΝ ΚΑΙΡΩΝ\nΔεν ξέχασα τα γενέθλια του Γιώργου Μαρίνου (18 Ιουνίου), αλλά μέσα στην τύρβη της καθημερινότητας το ανέβαλα, κι έτσι κάνω λίγο ετεροχρονισμένα την ανάρτηση.\nΟ Γιώργος Μαρίνος στη Μέδουσα σφράγισε τα φοιτητικά μας χρόνια.\nΕίναι μοναδικός και ανεπανάληπτος. Όσοι κι αν έρθουν μετά απ' αυτόν δεν μπορούν να έχουν την τραγικότητά του, την γνησιότητά του, την τρέλα του!\nΟ Γ. Μαρίνος είναι για μένα η Αθήνα, η Οδός Ονείρων, που εκείνος πρωτοτραγούδησε, η Πανεπιστημίου, που κάθε φορά σαν την κατεβαίνω θυμάμαι το συγκλονιστικό νούμερό του,\nΣε μια συνέντευξή του στο ΦΑΝΤΑΖΙΟ (16/3/1976) και στην Όλγα Μπακομάρου, ο Γιώργος Μαρίνος τοποθετείται σε σχέση με το κλίμα της Μεταπολίτευσης και λέει ενδιαφέροντα και ...προφητικά πράγματα:\nΑναρτήθηκε από panagiotisandriopoulos στις 9:48 μ.μ. 0 σχόλια\nΕτικέτες Γιώργος Μαρίνος, Ημέτερα απο - κείμενα, Προτάσεις οδίτη\nΦΛΑΜΕΝΚΟ ΚΑΙ ΒΥΖΑΝΤΙΝΗ ΜΟΥΣΙΚΗ\nΠριν ένα χρόνο διάβασα στην εφημερίδα ΤΟ ΒΗΜΑ ένα άρθρο με τίτλο «Φλαμένκο και Οκτάηχος». Ήταν ένα κείμενο της φιλολόγου και παλαιογράφου Παρασκευής Γκατζιούφα, η οποία εξέδωσε 14 χειρόγραφα βυζαντινής μουσικής που βρίσκονται σε ισπανικές βιβλιοθήκες και παρουσίασε στο «Βήμα» αυτή τη συναρπαστική περιπέτεια.\nΤα πλήρη βιβλιογραφικά στοιχεία του πόνηματός της είναι τα εξής:\nEL LEGADO MUSICAL GRIEGO EN ESPANA - MANUSCRITOS GRIEGOS DE MUSICA BIZANTINA EN BIBLIOTECAS ESPANOLAS. VOL. I: BIBLIOTECA NACIONAL DE ESPANA\n(H μουσική κληρονομιά της Ελλάδας στην Ισπανία. Ελληνικά χειρόγραφα βυζαντινής μουσικής σε Ισπανικές Βιβλιοθήκες. Τόμος Ι: Εθνική Βιβλιοθήκη της Ισπανίας) Editorial de la Universidad de Granada y Centro de Documentacion Musical de Andalucia, Granada 2015 (σελ. 275).\nΌπως η ίδια αναφέρει στο κείμενό της «το βιβλίο αυτό προέκυψε από τη συνεργασία μου με το Τμήμα Μουσικής Τεκμηρίωσης της Ανδαλουσίας. Αφορμή για τη συγγραφή του στάθηκε το επιστημονικό πρόγραμμα της Consejeria de Cultura de la Junta de Andalucia με τίτλο «Musica bizantina: Repertorio e investigacion paleografica de manuscritos griegos musicales conservados en Espana» (Βυζαντινή μουσική: Ρεπερτόριο και παλαιογραφική έρευνα των ελληνικών μουσικών χειρογράφων της Ισπανίας). Ηγήθηκα του προγράμματος, το οποίο ενέκριναν μετά από δική μου εισήγηση και κατόπιν παρότρυνσης του διευθυντή του Κέντρου Μουσικής Τεκμηρίωσης. Στο εν λόγω Κέντρο αρχικά με προέτρεψαν να συστήσω έναν κατάλογο με βιβλιογραφία βυζαντινής μουσικής. Οι μουσικολόγοι και ιστορικοί της μουσικής, ανάμεσά τους ο διευθυντής του Ιδρύματος, θεωρούν ότι υπάρχει ή διαφαίνεται να υπάρχει μια σχέση ανάμεσα στο φλαμένκο και στη βυζαντινή μουσική. Ως φιλόλογος με εξειδίκευση στην κλασική φιλολογία, παλαιογραφία και χειρόγραφη παράδοση του κειμένου, με κέντρισε η ιδέα να συσταθεί και ο κατάλογος με ελληνικούς κώδικες της Ισπανίας που θα παρουσίαζαν ενδιαφέρον για τη μελέτη της βυζαντινής μουσικής.».\nΜπορείτε να διαβάσετε ολόκληρο το σχετικό κείμενο της Παρασκευής Γκατζιούφα, εδώ.\nΤο ενδιαφέρον είναι ότι οι ισπανοί μουσικολόγοι και ιστορικοί της μουσικής, θεωρούν ότι υπάρχει ή διαφαίνεται να υπάρχει μια σχέση ανάμεσα στο φλαμένκο και στη βυζαντινή μουσική.\nΚάτι που είχα υποψιαστεί όταν πριν πολλά χρόνια είχα διαβάσει το βιβλίο του μακαρίτη Τάσου Λιγνάδη - Διδασκάλου του Γένους για μένα - με τίτλο «Ο Λόρκα και οι ρίζες» (1964).\nΕκεί έγραφε: «Το ελληνικό τραγούδι-θρήνος επιβίωσε διαμέσου των αιώνων, μεταλλασσόμενο σε επικήδειο θρήνο. Μ’ αυτή τη μορφή πέρασε μέσα από τις παραδόσεις των μεσαιωνικών εθνοτήτων της Νότιας Ευρώπης. Με το ίδιο όνομα (threnos-treni) έφθασε μέχρι, και έγινε αποδεκτό από, την Ισπανική Εκκλησία ως τμήμα της λειτουργίας της… το βαθύ τραγούδι της Ανδαλουσίας είναι η μετεξέλιξη του προχριστιανικού και του μεταχριστιανικού θρηνητικού ψαλμού, του βαθιά ριζωμένου στις ειδωλολατρικές ιεροτελεστίες».\nΤα παραπάνω αναλύει εύστοχα ο Στάθης Γαλάτης στο κείμενό του «Cante Jondo: Το Βαθύ Τραγούδι της Ανδαλουσίας και οι ρίζες του», που δημοσίευσε στο Μουσικό Διαδικτυακό Περιοδικό Tar, σε δύο μέρη.\nΌλα αυτά με κάνουν να σκέπτομαι πόσο …φυσική είναι η δυναμική παρουσία του βυζαντινού μέλους σε μια σύγχρονη παράσταση χορού, όπως αυτή του διάσημου Σεβιλλιάνου χορευτή φλαμένκο και χορογράφου Israel Galvan.\nΌταν μου έγινε η πρόταση να συμμετάσχω με το σύνολό μου «Πολύτροπον», στην παράσταση La farsa monea, που τελικά παρουσιάσαμε στην documenta14 στην Αθήνα και στο Kassel, δεν μπορούσα να φανταστώ πόσο …διαβασμένος είχε έρθει ο εμπνευστής της, καλλιτέχνης Pedro G. Romero. Μου ζήτησε την σύμπραξη με τον γνωστό ισπανό τραγουδιστή φλαμένκο – και όχι μόνο - Niño de Elche. Για ένα μέρος της παράστασης ήθελε κράτημα τεριρέμ, αλλού ήθελε ύμνους για τα αργύρια και αλλού ύμνους της Θείας Ευχαριστίας.\nΚαι στο Kassel έγινε και η συνύπαρξη με τον Israel Galvan, ο οποίος χόρεψε τη συνοδεία βυζαντινής μουσικής! Μαζί και η Τυνήσια τραγουδίστρια Alia Sellami, που μας εξέπληξε τραγουδώντας μας τις πρώτες φράσεις από τον πρώτο στίχο του «Θεοτόκε Παρθένε…» του Πέτρου Μπερεκέτη!\nΤώρα πηγαίνουμε στην Βαρκελώνη για την La fiesta, τη νέα παραγωγή των παραπάνω καλλιτεχνών. Και είναι μια ακόμα ωραιότατη πρόκληση για μας. Να συνυπάρξουμε εκ νέου, κομίζοντας πάντοτε κάτι νέο από τον ακένωτο πλούτο της παράδοσης της Μεσογείου.\nΑναρτήθηκε από panagiotisandriopoulos στις 5:42 μ.μ. 0 σχόλια\nΕτικέτες Ημέτερα απο - κείμενα, ΠΟΛΥΤΡΟΠΟΝ, Σπουδές στην εκκλησιαστική μουσική\nΟΙ ΚΑΘΑΙΡΕΤΕΟΙ ΚΛΗΡΙΚΟΙ ΧΙΡΣ ΚΑΙ ΓΚΟΤΣΟΠΟΥΛΟΣ ...ΞΑΝΑΧΤΥΠΟΥΝ...\nΟι γνωστοί και καθαιρετέοι κληρικοί Πέτρος Χιρς και Αναστάσιος Γκοτσόπουλος, δημοσιοποίησαν απάντηση – σεντόνι (φυσικά!) σε κείμενο του κ. Ευάγγελου Σωτηρόπουλου για την Αγία και Μεγάλη Σύνοδο της Ορθοδοξίας, όπου λένε για πολλοστή φορά τα δικά τους, τα οποία νομίζουν και για «θεόπνευστα».\nΈχει ενδιαφέρον όμως ότι προβαίνουν σε μια …αλλιώς ωραία αξιολόγηση.\nΘεωρούν ότι «κάποια πρόσωπα ξεπέρασαν τὰ ὅρια τῶν τοπικῶν τους Ἐκκλησιῶν καὶ ἀναδείχθηκαν σὲ πανορθόδοξο ἐπίπεδο φορεῖς μέσῳ τῶν ὁποίων ἡ πανορθόδοξη ἐκκλησιαστικὴ συνείδηση ἐκφράστηκε. Ἀναφερόμαστε σὲ τρία πρόσωπα: τὸν Σεβ. Μητροπολίτη Ναυπάκτου κ. Ἰερόθεο, τὸν πρωτοπρεσβύτερο Θεόδωρο Ζήση Ὁμότιμο Καθηγητὴ τῆς Πατρολογίας καί τὸν Καθηγητὴ τῆς Δογματικῆς κ. Δημ. Τσελλεγγίδη.».\nΓια τους κληρικούς Χιρς και Γκοτσόπουλο οι τρεις αυτοί «μὲ ἑνιαῖο ἐκκλησιαστικὸ ἦθος, ἀγάπη γιὰ τὴν Ἐκκλησία μας καὶ μὲ τεκμηριωμένο στὴν ἐκκλησιαστικὴ παράδοση λόγο κατέθεσαν τὴ θεολογικὴ συμβολή τους.».\nΚαι η απορία είναι αυτόματη: ο αποτειχισμένος κληρικός Θεόδωρος Ζήσης, ο οποίος έχει δημιουργήσει και πολλά προβλήματα στον Μητροπολίτη Θεσσαλονίκης Άνθιμο, «προσέφερε» το ίδιο με τον κανονικό Μητροπολίτη Ναυπάκτου Ιερόθεο; Ο αποσύρας την υπογραφή του από τη «λογική» της αποτείχισης, καθηγητής Τσελεγγίδης, είναι …ισοϋψής με τον Ναυπάκτου Ιερόθεο;\nΟ Μητροπολίτης Ναυπάκτου τουλάχιστον συμμετείχε στην Αγία και Μεγάλη Σύνοδο και φέρει την ευθύνη της (ή μη) υπογραφής του. Πάντως, το ότι τον κατατάσσουν στο στρατόπεδο των αποτειχισμένων, θα πρέπει να τον προβληματίσει.\nΤώρα, οι εν λόγω κληρικοί που εξακολουθούν να ξεσπαθώνουν εναντίον της Αγίας και Μεγάλης Συνόδου, καλό θα ήταν να ρίξουν λίγο φως – οι ίδιοι, αν τολμούν – στην περίπτωσή τους, ο καθένας.\nΟ κληρικός Πέτρος Χιρς υπηρετούσε στην Μητρόπολη Ιερισσού. Εξακολουθεί να είναι εκεί ή …μετακόμισε στους Ρώσους της Αμερικής;\nΟ κληρικός Αναστάσιος Γκοτσόπουλος απολαμβάνει – και καλά κάνει – την ασυλία του ομόφρονος δεσπότη του (Πατρών Χρυσοστόμου), αλλά φαντάζομαι πως γνωρίζει πόσοι διαμαρτυρήθηκαν για την όλη αντιεκκλησιολογική και αντιεκκλησιαστική στάση του, ιδιαίτερα την περίοδο της Αγίας και Μεγάλης Συνόδου.\nΤέλος, επειδή μας …κραδαίνουν συνέχεια την απουσία των 4 Εκκλησιών από την Σύνοδο, γιατί δεν πηγαίνουν σε κάποια απ’ αυτές να «διακονήσουν» για να μη μιαίνονται από μας;\nΗ μεγαλύτερη προσφορά της Αγίας και Μεγάλης Συνόδου είναι ότι μας αποκάλυψε πλήρως ποιοι είναι αυτοί που θέλουν να κρατήσουν την Εκκλησία στην εποχή του κομμουνισμού, δηλ. της απομόνωσης και της αυτοαναφορικότητας, των προγραφών και των διώξεων, στο όνομα της «αγιοπατερικής» - φευ! – παράδοσης.\nΚαι μη ξεχνάμε – για τις περιπτώσεις των ως άνω κληρικών και άλλων - το άρθρο 22 του εγκριθέντος από την Αγία και Μεγάλη Σύνοδο της Ορθοδοξίας κειμένου «Σχέσεις της Ορθοδόξου Εκκλησίας προς τον λοιπόν χριστιανικόν κόσμον» στο οποίο ρητά δηλώνεται ότι:\n«Ἡ Ὀρθόδοξος Ἐκκλησία θεωρεῖ καταδικαστέαν πᾶσαν διάσπασιν τῆς ἑνότητος τῆς Ἐκκλησίας, ὑπό ἀτόμων ἤ ὁμάδων, ἐπί προφάσει τηρήσεως ἤ δῆθεν προασπίσεως τῆς γνησίας Ὀρθοδοξίας. Ὡς μαρτυρεῖ ἡ ὅλη ζωή τῆς Ὀρθοδόξου Ἐκκλησίας, ἡ διατήρησις τῆς γνησίας ὀρθοδόξου πίστεως διασφαλίζεται μόνον διά τοῦ συνοδικοῦ συστήματος, τό ὁποῖον ἀνέκαθεν ἐν τῇ Ἐκκλησίᾳ ἀπετέλει τήν ἀνωτάτην αὐθεντίαν ἐπί θεμάτων πίστεως καί κανονικῶν διατάξεων (κανών 6 τῆς Β’ Οἰκουμενικῆς Συνόδου)».\nΑναρτήθηκε από panagiotisandriopoulos στις 5:38 μ.μ. 2 σχόλια\nΕτικέτες Αγία και Μεγάλη Σύνοδος της Ορθοδοξίας, Βέλη ηκονημένα, Εκκλησιαστικά ανάλεκτα, Ημέτερα απο - κείμενα\nΜΕ ΤΟΝ ISRAEL GALVAN ΣΤΟ ΦΕΣΤΙΒΑΛ GREC ΤΗΣ ΒΑΡΚΕΛΩΝΗΣ\nΣτις 4 και 5 Ιουλίου, συμμετέχουμε με το «Πολύτροπον» στην παράσταση La Fiesta του Israel Galván, στο φεστιβάλ Grec 2017 της Βαρκελώνης στην Ισπανία.\nΕίναι για μας συγκλονιστική αυτή η συνεργασία με καλλιτέχνες διεθνούς φήμης, όπως ο διάσημος χορευτής και χορογράφος Israel Galván, ο καλλιτέχνης Pedro G. Romero, ο τραγουδιστής Niño de Elche, η Τυνήσια τραγουδίστρια Alia Sellami.\nΞεκίνησε με την documenta14 στην Αθήνα, τον περασμένο Απρίλιο, όπου παρουσιάσαμε την πρωτότυπη παραγωγή La farsa monea. Συνεχίσαμε στην έδρα της documenta, στο Kassel της Γερμανίας 9 και 10 Ιουνίου, και τώρα πηγαίνουμε στο περίφημο αυτό φεστιβάλ στη Βαρκελώνη, όπου παρουσιάζει δική του δουλειά και ο δικός μας Δημήτρης Παπαϊωάννου.\nΗ παράσταση La Fiesta είναι πολυφωνική, είναι πολυμορφική. Γι’ αυτό και οι ισπανοί καλλιτέχνες έκριναν ότι χωράει και η βυζαντινή μουσική, ως μουσική της μεσογείου, ως σημαντική πολιτιστική ψηφίδα, η οποία μπορεί να «διαλεχθεί» ακόμα και το σύγχρονο φλαμένκο του Israel Galván, που προϋποθέτει πολλή φαντασία, πολλή ελευθερία.\nΣτο Kassel ο Galván, μας έβαλε – εκτός των άλλων - μέσα στο κοινό και ψάλαμε από τις θέσεις μας σε συγκεκριμένες στιγμές, ενώ αυτός εκδίπλωνε την τέχνη του επί σκηνής.\nΜια τέχνη γυμνή, χωρίς σκηνικά, χωρίς κοστούμια, χωρίς εφέ, στηριγμένη μόνο στην δύναμη του σώματος και της φωνής, στη δύναμη της αλήθειας της.\nΝα δούμε τι μας περιμένει στη Βαρκελώνη…\nIsrael Galván, Eloísa Cantón, Emilio Caracafé, El Junco, Ramón Martínez, Niño de Elche, Alejandro Rojas-Marcos, Alia Sellami, Uchi. Con la colaboración especial del coro Byzantine Ensemble Polytropon: Panagiotis Andriopoulos (director), Angelos Bentis, Charalampos Kalapanidas, Dimitrios Karadimas.\nΠαραθέτουμε εδώ κάποια βιντεάκια από τη συνεργασία μας με την ομάδα του Israel Galván, στην Αθήνα και το Kassel.\nΑναρτήθηκε από panagiotisandriopoulos στις 9:52 μ.μ. 0 σχόλια\nΕτικέτες Ημέτερα συναυλιακά, παση τη κτισει, ΠΟΛΥΤΡΟΠΟΝ, Israel Galván, Niño de Elche, Pedro G. Romero\nΜΑΝΟΣ ΧΑΤΖΙΔΑΚΙΣ: "Γιατί να συνεχίζουμε να υπάρχουμε; Να πάμε να χαθούμε!"\nΜερικά από τα …in θέματα της επικαιρότητας και της εποχής μας. Έμφυλες ταυτότητες, το δημογραφικό πρόβλημα της χώρας, η αμφισβήτηση του θεσμού του γάμου, ο gay αστυνομικός που παρελαύνει στο Athens Pride, το νομοσχέδιο που νομιμοποιεί την επιλογή φύλου, η νέα πρωθυπουργός της Σερβίας που δηλώνει ομοφυλόφιλη…\nΣε όλα …απαντάει με τον δικό του, μοναδικό τρόπο, ο Μάνος Χατζιδάκις.\nΣε μια απολαυστική συνέντευξη στην Όλγα Μπακομάρου στο περιοδικό «Γυναίκα», πριν σχεδόν τριάντα χρόνια (1988)! Παραθέτω ένα απόσπασμα:\n- Είστε κατά του γάμου, κύριε Χατζιδάκι;\nΝαι, ασυζητητί. Ο γάμος είναι πηγή ασθενειών.\n- Τι ασθενειών;\nΜεγάλων ασθενειών. Κατ' αρχήν, ευνοείται ο γάμος, διότι τροφοδοτεί τα κοινωνικά σύνολα με πληθυσμό.\n- Δεν πρέπει να τροφοδοτούνται τα κοινωνικά σύνολα με πληθυσμό; Δεν είναι απαραίτητο;\nΌχι. Δεν με ενδιαφέρει. Γιατί να συνεχίζουμε να υπάρχουμε; Να πάμε να χαθούμε! Εάν τυχόν η ανάπτυξη σας βασίζεται στο αντίστοιχο της Τουρκίας, όλη η φουκαροσύνη και δέκα παιδιά, ποτέ μην αναπτυχθούμε. Βλέπετε όλους αυτούς τους φουκαράδες, που σαν τις κρεατομηχανές κάνουν δώδεκα και δεκαπέντε παιδιά και νομίζουν οι άθλιοι, μέσα στην απαιδευσιά τους, ότι κάνουν πράξη εξόχως θεάρεστη κοινωνικά, και κανείς δεν βρέθηκε να τους πει Προς θεού, αυτό είναι αμαρτία, να βγάζουν τόσα παιδιά στον κόσμο χωρίς να έχουν τα κότσια να τα πάνε παραπέρα στη ζωή τους. Αντίθετα, έρχεται η Κοινωνία, η Πολιτεία και το επιβραβεύει επίσημα αυτό το πράγμα και σου λέει Πολύ καλά κάνεις, πάρε και επίδομα διότι χρειαζόμαστε στρατιώτες να τους στέλνουμε εις τας μάχας να σκοτώνονται υπέρ πατρίδος. Αυτή την αηδία, αυτές τις τρισάθλιες συμβατικότητες εγώ δεν τις δέχομαι.\n- Δεν έχει βρεθεί όμως, λένε, σχέση που να μπορεί να υποκαταστήσει τον γάμο.\nΠολύ καλή είναι μια σχέση όσο θέλεις τον άνθρωπο σου. Από την ώρα που δεν τον θέλεις και δεν σε θέλει, σταματάτε. Οι ώριμοι άνθρωποι έτσι κάνουν. Δεν είσαι ιδιοκτησία κανενός. Ούτε μπορείς να γίνεις ιδιοκτησία κανενός. Επειδή σε ευλογάει ο παπάς, είσαι υποχρεωμένος να ζήσεις σ' όλη σου τη ζωή έτσι;\n- Πώς ακούτε την άποψη ότι ένας γάμος δεν πρέπει να διαλύεται όταν υπάρχουν παιδιά;\nΑπό την ώρα που θα κάνετε παιδιά, είναι τραγωδία! Από 'κει και πέρα, είτε διαλυθεί, είτε δεν διαλυθεί ο γάμος...\n- Η πολιτική; Είπατε ότι η σημερινή κοινωνία εδώ, η πολιτική εξουσία είναι φαλλοκρατική. Είναι κακό αυτό;\n- Τι θα έπρεπε να είναι δηλαδή;\nΕρμαφρόδιτη. Σκέπτεσθε, ένας πολιτικός ερμαφρόδιτος τί ενδιαφέρον θα είχε;\n- Πολιτικός, εννοείτε ο κυβερνήτης, ο υπουργός, ο αξιωματούχος τέλος πάντων;\n- Μπορεί να υπάρχουν ερμαφρόδιτοι.\nΔεν υπάρχουν. Θα υπάρχουν συμπλεγματικά, κρυφά. Εγώ τα θέλω όλα αυτά να είναι επίσημα.\n- Είπατε ότι από ένα φαλλοκράτη προτιμάτε μια αδερφή. Μήπως και από μια ομάδα φαλλοκράτες θα προτιμούσατε να μας κυβερνούν μια ομάδα αδερφές;\nΘα είχε τουλάχιστον ενδιαφέρον μια κυβέρνηση με αδερφές.\n- Τι ενδιαφέρον θα είχε;\nΘα είχε γραφικότητα. Προσωπικά, θα διάβαζα τις εφημερίδες κάθε μέρα με μεγαλύτερο ενδιαφέρον. Από το τί αποφάσισε, λόγου χάρη, ο κ. Δροσογιάννης, θα προτιμούσα να γνώριζα απ' τις εφημερίδες τί αποφάσισε μια αδερφή εις το Υπουργείο Δημοσίας Τάξεως.\n- Υπάρχει καμιά τέτοια κοινωνία;\nΗ δικιά μου, όπως τη σκέφτομαι εγώ. Να φτιάξετε ανθρώπους που να σκέφτονται σωστά. Και όχι να γεμίζετε τα παιδιά με όλες αυτές τις ανταγωνιστικές αηδίες μεταξύ ανδρός και γυναικός.\n- Μα υπάρχουν τα φύλα, τα δύο φύλα.\nΗ εξέλιξη του ανθρώπου θα είναι στο να γίνει ο άνδρας και άνδρας και γυναίκα.\n- Και η γυναίκα και γυναίκα και άνδρας;\nΝαι. Δεν θα υπάρχουν φύλα.\n- Ούτε οπτικά;\n- Τίποτα; Δηλαδή πώς θα είναι οι άνθρωποι;\nΘα είναι άνθρωποι.\n- Δηλαδή, ένα μοντέλο θα κυκλοφορεί;\n- Αυτό πια ξεπερνά και τον Όργουελ!\nΔεν νομίζω πως ανήκει στα οράματά του.\n- Και το βλέπετε να γίνεται σύντομα;\nΣύντομα, σύντομα. Σε καμιά δεκαριά χρόνια.\n- Ανεξάρτητα απ' αυτό, εσείς και ο κ. Θεοδωράκης...\nΓιατί μου λέτε συνεχώς εσείς και ο κ. Θεοδωράκης, μη με μπλέκετε πάλι.\n- Δεν έχετε σχέση;\nΤι σχέση έχω εγώ με τον κ. Θεοδωράκη; Ο κ. Θεοδωράκης είναι αγωνιστής της Αριστεράς, πολέμησε, φυλακίστηκε, είχε μια δραστηριότητα αντιστασιακή, εγώ δεν έχω. Το αντίθετο μάλιστα. Λοιπόν, ποια είναι η σχέση μου με τον κ. Θεοδωράκη;\n- Ότι είστε δύο προσωπικότητες μουσικές...\nΕκ διαμέτρου αντίθετες!\n- Και πνευματικές...\n- Δεν δέχεστε τον χαρακτηρισμό πνευματική προσωπικότητα για τον εαυτό σας;\nΌχι, με την έννοια που θέλετε να μου τον αποδώσετε.\n- Με ποια έννοια θέλω να σας τον αποδώσω; Ότι επηρεάσατε, ότι μεταδώσατε την ποιότητα σας... Ποια ποιότητα μου; Εγώ το κέφι μου έκανα πάντα.\nΑναρτήθηκε από panagiotisandriopoulos στις 11:07 μ.μ. 1 σχόλια\nΕτικέτες Η άλλη Ελλάς, ΜΑΝΟΣ ΧΑΤΖΙΔΑΚΙΣ, Προτάσεις οδίτη, Συνεντεύξεις\nΕκκλησία και Celebrities στην Athensvoice\nΕκκλησία και Celebrities\nΟ Σάκης Ρουβάς ήταν ο πρώτος έλληνας καλλιτέχνης ο οποίος πήγε το 2004 στο Φανάρι για να ζητήσει την ευχή του Οικουμενικού Πατριάρχη Βαρθολομαίου, με αφορμή την συμμετοχή του στον διαγωνισμό τραγουδιού της Eurovision.\nΈκτοτε καθιερώθηκε αυτή η συνήθεια και η αποστολή της ΕΡΤ για την Eurovision, πηγαίνει στο Οικουμενικό Πατριαρχείο πριν τον διαγωνισμό για να πάρει την ευχή του Πατριάρχη.\nΟ Σάκης Ρουβάς πήγε – φυσικά – και το 2009, όταν εκπροσωπούσε για δεύτερη φορά την Ελλάδα στον διαγωνισμό.\nΤότε είχε σχολιαστεί το γεγονός και αρκετοί εκκλησιαστικοί και κοσμικοί κύκλοι, είχαν επικρίνει ή ειρωνευτεί τον Πατριάρχη για την ακούσια, βέβαια, «εμπλοκή» του στο θέμα.\nΌμως, η λογική του Φαναρίου είναι η ανοιχτότητα. Δεν υπάρχουν αποκλεισμοί. Αν κάποιος επιθυμεί να προσέλθει «εις τας αυλάς της Μητρός Εκκλησίας», γίνεται δεκτός ασμένως και με εγκαρδιότητα. Για το Φανάρι ισχύει απολύτως το Κυριακόν: «…τον ερχόμενον προς με ου μη εκβάλω έξω» (Ιω. 6:37).\nΠρο καιρού ο Οικουμενικός Πατριάρχης δέχθηκε τα «πυρά» του μητροπολίτη Καλαβρύτων και Αιγιαλείας Αμβροσίου, επειδή ο Πατριάρχης κοινώνησε σε Θεία Λειτουργία στην Σμύρνη τον δήμαρχο Θεσσαλονίκης Γιάννη Μπουτάρη. Αλλά ο Πατριάρχης έχει αποδείξει πως δεν κάνει face control.\nΦαίνεται πως στην «γραμμή» αυτή του Πατριάρχη στοιχείται και ο Αρχιεπίσκοπος Ιερώνυμος.\nΟ Αρχιεπίσκοπος δέχθηκε την Τρίτη 13 Ιουνίου 2017 στο Αρχιεπισκοπικό Μέγαρο τον Σάκη Ρουβά και την Κάτια Ζυγούλη, οι οποίοι ζήτησαν την ευλογία του για τον επικείμενο γάμο τους. Το μυστήριο θα τελεσθεί στην οικία Βαρδινογιάννη στην Ερμιόνη, από τον ίδιο τον Αρχιεπίσκοπο, όπως γράφτηκε.\nΤο ζεύγος έχει ήδη τέσσερα παιδιά. Δεν ετέθη κανένα θέμα από την Εκκλησία για τον …ετεροχρονισμένο γάμο τους. Άλλωστε, η Εκκλησία έχει «κλείσει τα μάτια» της στο «αμάρτημα των προγαμιαίων σχέσεων», αφού τα τελευταία χρόνια έχει υιοθετήσει την πρακτική της «γαμο-βάφτισης»! Πρώτα τελείται το μυστήριο του γάμου και ακολουθεί το μυστήριο τα βαπτίσματος για τα παιδιά του ζεύγους, τα οποία συχνά είναι και παράνυμφοι των γονιών τους. Μια πρακτική που είναι διαδεδομένη ιδιαιτέρως στους Celebrities. Προσωπικά θεωρώ ότι η «γαμο-βάφτιση» έχει θεολογικά προβλήματα και αρκετά ζητήματα αισθητικής, καθώς ρέπει προς το κιτς. Φαίνεται όμως ότι για όλους είναι λύση συμφέρουσα οικονομικά!\nΕπίσης, πολλοί διάσημοι του καλλιτεχνικού χώρου – ας τον πούμε έτσι -, από τον Γιώργο Μαζωνάκη και τον Λάκη Λαζόπουλο μέχρι τον Γιώργο Τσαλίκη και τον Νίκο Αναδιώτη, πηγαίνουν στο Άγιον Όρος και έχουν κάτι να πουν για το "Περιβόλι της Παναγιάς". Ευτυχώς και το Άγιον Όρος δεν έχει υποκύψει στην λογική των αποκλεισμών, παρ’ ότι έχει δεχθεί δημόσιες πιέσεις. Για παράδειγμα, ο μητροπολίτης Πειραιώς Σεραφείμ σε επιστολή του προς την Ιερά Κοινότητα, εγκαλεί τους Αγιορείτες γιατί ανέχονται τον δήμαρχο Θεσσαλονίκης Γιάννη Μπουτάρη, ο οποίος «προωθεί», κατά τον Πειραιώς, την ομοφυλοφιλία.\nΗ προτροπή του είναι ξεκάθαρη: «Ἐλπίζω καί προσεύχομαι συναισθανόμενοι τήν αἰώνια εὐθύνη πού ἔχετε ἀπέναντι στούς λαϊκούς Ἀδελφούς Σας γιά τούς ὁποίους κατά τόν ὡραῖο Πατερικό λόγο «εἶστε φῶς», ἄμεσα νά προβῆτε στίς δέουσες νομικές ἐνέργειες νά ἀπομακρυνθεῖ ἀπό Πρόεδρος τῆς Ἁγιορειτικῆς Ἑστίας ὁ Δήμαρχος Θεσσαλονίκης καί νά τοῦ ἀπαγορευθεῖ διά βίου ἡ εἴσοδος στό Ἁγιώνυμο Ὄρος ὅπως ἔχετε κάθε δικαίωμα καί ἀπό τόν Καταστατικό Σας Χάρτη καί ἀπό τό Σύνταγμα τῆς Χώρας…».\nΑλλά ακόμα και ο Πειραιώς, δεν διστάζει να έχει σε πολλές εκδηλώσεις της Μητρόπολής του στο πλάι του τον δημοσιογράφο Δήμο Βερύκιο, ο οποίος σε πρόσφατη εκπομπή στον Alpha υπεραμύνθηκε του δικαιώματος μαθητού Λυκείου να αποκαλύψει την gay ταυτότητά του στην σχολική κοινότητα.\nΑπό τα παραπάνω γίνεται σαφές ότι η Εκκλησία έχει αποσαφηνίσει σε ένα βαθμό τη στάση της προς τους κάθε λογής Celebrities. Τους δέχεται, ακόμα κι αν διαφωνεί με επιλογές τους, από τη στιγμή που εκείνοι καταφεύγουν σ’ αυτήν.\nΑναρτήθηκε από panagiotisandriopoulos στις 2:45 μ.μ. 0 σχόλια\nΕτικέτες Βέλη ηκονημένα, Εκκλησιαστικά ανάλεκτα, Ημέτερα απο - κείμενα, Athensvoice\nΕΙΜΑΣΤΕ ΜΙΑ ΩΡΑΙΑ ΑΤΜΟΣΦΑΙΡΑ...\nΟ μητροπολίτης Αργολίδος Νεκτάριος αντέδρασε με επιστολή του προς τον μητροπολίτη Πειραιώς Σεραφείμ, για την όλη δημόσια δράση και γραφή του τελευταίου, αυτήν που αφορά στην «κατακεραύνωση» των πάντων.\nΟ μητροπολίτης Πειραιώς Σεραφείμ, που προφανώς δεν περίμενε μια τέτοια αντίδραση, απάντησε με …αιχμηρό σεντόνι στον Αργολίδος.\nΟ μητροπολίτης Γόρτυνος Ιερεμίας απάντησε στον Αργολίδος Νεκτάριο, συντασσόμενος με τον Πειραιώς, τον οποίο «θαυμάζει»! Κορυφαία ατάκα του Γόρτυνος: «Θεωρῶ δέ ὡς βέβαιο ὅτι ὁ γλυκός μας ἅγιος Ἐπίσκοπος τῆς Κριμαίας δέν θά ἔγραφε ποτέ, μά ποτέ δέν θά ἔγραφε πρός συνεπίσκοπό Του τοιαύτη ἐπιστολή.»\nΟ μητροπολίτης Πειραιώς, δια του Γραφείου επί των Αιρέσεων της Μητροπόλεώς του, εξαπολύει πανταχούσα προς το Άγιον Όρος, με τον τίτλο: «Έκτακτη Διπλή Σύναξη Αγίου Όρους ρουτίνας ή σκοπιμότητας;», επιτιθέμενος γιατί η Αθωνική Πολιτεία δεν αντέδρασε όπως έπρεπε στην Αγία και Μεγάλη Σύνοδο της Ορθοδοξίας.\n«Λοιπόν, σήμερα δεν ξέρω αν το προσέξατε… είμαστε μια ωραία ατμόσφαιρα», όπως θα ‘λεγε κι ο μακαρίτης Ντίνος Ηλιόπουλος (αιωνία του η μνήμη).\nΠάνω στην ώρα, βγήκε και το θέμα με την …ακατάλληλη γραβάτα (με φαλλούς) του Υπουργού Εθνικής Αμύνης Π. Καμμένου, που ανέβασε στο twitter.\nΜε δεδομένη την δήλωση του Πειραιώς Σεραφείμ ότι ψήφισε τον Καμμένο, ο οποίος είναι φίλος του και τον αγαπάει πολύ, ίσως θα πρέπει ο Σεβασμιώτατος να θυμίσει στον Υπουργό το περίφημο κείμενό του για το στοματικό σεξ, για να προστατεύσει και το παιδί του από πιθανές εκτροπές, αφού ο Υπουργός διατείνεται ότι ο γιός του ανέβασε την επίμαχη γραβάτα στο twitter.\nΑναρτήθηκε από panagiotisandriopoulos στις 1:06 μ.μ. 2 σχόλια\nΕτικέτες Βέλη ηκονημένα, Εκκλησιαστικά ανάλεκτα, Εκκλησιοφρένεια\nΗ ΙΟΥΛΙΤΑ ΗΛΙΟΠΟΥΛΟΥ ΣΤΟ ΠΑΡΙΣΙ ΠΑΡΟΥΣΙΑΖΟΝΤΑΣ ΕΛΥΤΗ (ΦΩΤΟ)\nH Ελληνική Κοινότητα Παρισιού και Περιχώρων (Communauté Hellénique de Paris et des environs), διοργάνωσε την Πέμπτη 8 Ιουνίου 2017 μία διάλεξη της ποιήτριας Ιουλίτας Ηλιοπούλου, η οποία αναφέρθηκε στον Οδυσσέα Ελύτη και το έργο του και παρουσίασε τη νέα πεντάγλωσση ανθολογία που η ίδια επιμελήθηκε, με τίτλο: "Ο ΚΟΣΜΟΣ Ο ΜΙΚΡΟΣ, Ο ΜΕΓΑΣ" ΤΟΥ ΟΔΥΣΣΕΑ ΕΛΥΤΗ, ΜΕ ΤΗ ΜΟΥΣΙΚΗ ΤΟΥ ΓΙΩΡΓΟΥ ΚΟΥΡΟΥΠΟΥ. Η έκδοση περιλαμβάνει και την γαλλική γλώσσα.\nΗ εκδήλωση πραγματοποιήθηκε στο Ελληνικό Σπίτι και την παρακολούθησαν με ζωηρό ενδιαφέρον πολλοί Έλληνες που ζουν και εργάζονται στο Παρίσι.\nΝα σημειώσουμε ότι ο Οδυσσέας Ελύτης εγκαταστάθηκε δύο φορές στο Παρίσι, (1948- 1951 και 1969-1971) οπού παρακολούθησε μαθήματα φιλολογίας στη Σορβόννη και ήρθε σε επαφή με τους κυριότερους ποιητές και ζωγράφους του εικοστού αιώνα.\nΗ Ιουλίτα Ηλιοπούλου τις επόμενες ημέρες επισκέφθηκε σχολεία της Πρωτοβάθμιας εκπαίδευσης όπου παρουσίασε στους μαθητές το έργο της στην παιδική λογοτεχνία και μίλησε μαζί τους για την ποίηση.\nΑναρτήθηκε από panagiotisandriopoulos στις 3:22 μ.μ. 0 σχόλια\nΕτικέτες Γιώργος Κουρουπός, Ιουλίτα Ηλιοπούλου, Οδυσσέας Ελύτης, παση τη κτισει\nΜΝΗΜΗ ΜΑΝΟΥ ΧΑΤΖΙΔΑΚΙ ΤΟΥ ΕΠΙΚΙΝΔΥΝΟΥ ΑΝΤΙΕΞΟΥΣΙΑΣΤΗ\nΣτο παρασκήνια του "Παλλάς" μετά από μία συναυλία της\nΟρχήστρας των Χρωμάτων (1990).\n«Πρέπει να πω ότι δεν μ’ αρέσει η αναμνησιολογία, την απεχθάνομαι. Τους ανθρώπους που έχουν φύγει, αλλά παραμένουν ζωντανοί, τους έχουμε καθημερινά τοποθετημένους μέσα μας και τους κουβαλάμε σ’ ολόκληρη την ζωή μας».\nΈτσι εκτίθεμαι γράφοντας για εκείνον, μόνο και μόνο επειδή τον κουβαλάω μέσα μου πάντοτε, 23 χρόνια μετά...\nΟ Μάνος Χατζιδάκις έφυγε σαν σήμερα - 15 Ιουνίου - γιατί η «Οδός Ονείρων» δεν υπάρχει πια. Ο ίδιος, βαθιά ρεαλιστής, το είχε καταλάβει πολύ νωρίς και είχε απαντήσει στον εαυτό του και σε μας:\n«Παίδες, πριν δεκαπέντε χρόνια σας είχα πει πως θα ξαγρυπνώ έξω απ’ τα σπίτια σας για να μαζέψω τα όνειρά σας. Τώρα κουράστηκα. Εσείς, είτε ονειρεύεστε είτε όχι, μπορείτε και ζείτε χωρίς εμένα. Δεν ανήκω στην ζωή σας ούτε στα όνειρά σας. Ακόμη κουράστηκα να πλέκω μουσικές απ’ το υλικό των ματιών σας κι απ’ την επιθυμία των σωμάτων σας. Προτιμώ να φύγω μακριά σας για πάντα. Ίσως συναντηθώ με μερικούς σοφούς που δεν τους ένιωσα όταν κι εγώ ήμουν νέος. Γεια σας παίδες, γεια σας».\nΕίναι σα να μας λέει ο Μάνος, άλλαις λέξεσι, το του φίλου του Ελύτη:\nΟ ίδιος ο Χατζιδάκις είχε πει, επίσης, ρεαλιστικά, ήτοι προφητικά:\n«Ο θάνατος μιας αληθινής και δυνατής για τον τόπο φυσιογνωμίας είναι, όπως και να το κάνουμε, ανακουφιστικός. Γι’ αυτό και το γιορτάζουν τόσο η Πολιτεία κι ο λαός, τιμώντας τον, αυτόν τον τόσο επιφανή θανόντα. Όλοι σκέπτονται: επιτέλους, δεν θα προχωρήσει άλλο, κι ακόμη, θα μπορέσουμε να αποσιωπήσουμε ό,τι μας ενοχλεί, θα παρερμηνεύσουμε ό,τι μας ξέφυγε, θα εκμεταλλευθούμε τις ασάφειες και την πνευματική ανεπάρκεια των πολιτών. Θα του κατασκευάσουμε μνημείο στα μέτρα μας: ακίνδυνο».\nΚι έφυγε ο Μάνος Χατζιδάκις γιατί αισθάνθηκε ότι δεν ανήκει σ’ αυτήν την χώρα. Η μουσική του κι η σκέψη του αισθάνθηκε ότι δεν ενδιέφεραν πια κανέναν. Οι φίλοι του όλοι είχαν αποχωρήσει από τούτον τον κόσμο, ο ένας μετά τον άλλο. Και μια Ελλάδα ανανοηματοδοτημένης και ουσιαστικής ελληνικότητας χάθηκε οριστικά.\nΗ γενιά του Χατζιδάκι θεωρούσε ελληνικό ό,τι είναι αληθές. Έτσι κάθε «περιθωριακή» δημιουργία τελικά επιβαλλόταν από την δύναμη τής αλήθειας της κι αποκτούσε την διαχρονική αξία της. Για τους σκεπτόμενους και μη εξανδραποδισμένους Έλληνες βέβαια. Οι υπόλοιποι δεν ενδιαφέρουν τους δημιουργούς. Οι αληθινά μεγάλοι πορεύονται ερήμην και εις πείσμα των ερπετών και των εθνικοσοσιαλιστικοφρόνων.\nΟ Χατζιδάκις μου έμαθε – όπως και σε πολλούς άλλους – την ακριβή σκέψη, την αξία τού ποιητικού ρεαλισμού, την άτεγκτη στάση έναντι των ξιπασμένων και των μετρίων, την ελευθερία στην έκφραση αλλά και την απόλυτη πειθαρχία στην εργασία. Μου έμαθε ακόμη την απέχθεια προς την επιπολαιότητα και τα μεγάλα λόγια, την καχυποψία προς κάθε μορφής εξουσία. Μου έμαθε να μη δειλιάζω και να μη συμβιβάζομαι άνευ αποσαφηνίσεως των εκάστοτε συνθηκών. Να με ενδιαφέρει μόνο η γνώμη των ανθρώπων που με ενδιαφέρουν κι όχι των ασχέτων. Μου δίδαξε τον αυτοσαρκασμό και την αίσθηση τής μηδαμινότητας τού εαυτού, που αντικειμενικά είναι μια κουκίδα στο σύμπαν. Μου αποκάλυψε την φρίκη τού παθητικού φασισμού, μες στον οποίο κυριαρχεί ο φόβος για ό,τι συμβαίνει γύρω μας. Γιατί έτσι εδραιώνεται η πρόκληση. Με την ανοχή των πολλών. Καλλιέργησε την μουσική μου ευαισθησία δείχνοντάς μου τον δρόμο για ν’ αποφεύγω τις κακοτοπιές τού μουσικού λογιοτατισμού. Και τέλος αποκατέστησε πολύ καθαρά μέσα μου την έννοια τού «λαϊκού» και πως η αμαρτία είναι βυζαντινή κι ο έρωτας αρχαίος.\nΠριν από μερικά χρόνια ο καθηγητής Χρήστος Γιανναράς έγραψε ένα άρθρο για τον «επικίνδυνο Ελύτη». Και διατύπωνε το ερώτημα: «Τι νόημα έχει να συναχθεί το φιλόλογο κοινό να τιμήσει την μνήμη τού Ελύτη ακούγοντας απαγγελίες στίχων του; Η σύναξη στην μνήμη αυτού τού μεγάλου Έλληνα μας θέλει πολίτες, όχι ποσοτικό άθροισμα από ιδιώτες καταναλωτές συγκινήσεων. Η «προοδευτική» μας διανόηση θαυμάζει ή αυθυποβάλλεται ότι θαυμάζει τον Ελύτη και δεν συμφωνεί σε τίποτα μαζί του».\nΤα ίδια ακριβώς ισχύουν και για την περίπτωση τού Μάνου Χατζιδάκι. Όταν ο Χατζιδάκις εξέφραζε με παρρησία δημόσια τις απόψεις του και δεν δίσταζε να καταλογίσει ευθύνες ή να στιγματίσει την ανηθικότητα συγκεκριμένων ανθρώπων τού δημόσιου βίου, τον χαρακτήριζαν «εθνικό υβριστή». Όταν περιφρουρώντας την εργασία του και την ξεχωριστή μουσική του αντίληψη, διέκοπτε μια συναυλία ή αποχωρούσε διαμαρτυρόμενος για την συμπεριφορά ενός κοινού που πήγαινε για να καταναλώσει μουσική και να διασκεδάσει κατά πώς ήθελε, χαρακτηριζόταν ιδιότροπος, σνομπ, ελίτ.\nΌταν έγραφε αληθινή μουσική που εξέφραζε μια πολύ υψηλή έννοια τού τραγουδιού, τον χαρακτήριζαν λυρικό, ερωτικό, αισθησιακό, θέλοντας ο καθένας να δικαιολογήσει και να προβάλλει τα δικά του φτηνά συγκινησιακά αισθήματα στην μουσική τού Χατζιδάκι. Ο ίδιος έλεγε: "Πιστεύω στο τραγούδι που μας αποκαλύπτει και μας εκφράζει εκ βαθέων, κι όχι σ' αυτό που κολακεύει τις επιπόλαιες και βιαίως αποκτηθείσες συνήθειές μας".\nΌμως ο αληθινός Χατζιδάκις είναι αλλού. Βρίσκεται στα επικίνδυνα έργα του, που συμπυκνώνουν μια φιλοσοφία ζωής. Ενός βίου δημόσιου και ταυτόχρονα ιδιωτικού. Ο πραγματικός Χατζιδάκις μας αποκαλύπτεται στον «Μεγάλο Ερωτικό», στους «Παίδες επί Κολωνώ», στην «Εποχή τής Μελισσάνθης», στις «Μπαλλάντες τής οδού Αθηνάς», στον «Κύκλο του CNS», στην «Σκοτεινή Μητέρα», στους «Μύθους μιας γυναίκας», στα «Τραγούδια της αμαρτίας» και σε άλλα, άγνωστα στο ευρύ κοινό, έργα του. Θυμηθείτε την περίφημη φράση του: "Τα τραγούδια μου διδάσκουν την ανυπακοή και την ερωτική ανεξιθρησκία και παντοδυναμία στις πράξεις των νέων".\nΣτα έργα που αναφέραμε συναντούμε τον επικίνδυνο Χατζιδάκι, τον αναρχικό - γιατί όχι; - Χατζιδάκι, τού οποίου οι ουσιαστικές υποθήκες παραμένουν μεθοδικά αποσιωπημένες. Αλλά στην δική του «επικινδυνότητα», ψηλαφούμε την αλήθεια, για την μουσική και την ζωή. «Μ’ έναν φανατισμό που δεν είναι παρά σωφροσύνη στον κύβο».\nΓια παράδειγμα, δείτε τι έλεγε για όλα αυτά που έχουμε επιτρέψει να μας εκπροσωπούν:\n«Μας εκπροσωπεί η καλοζωία ευτελούς αισθητικής και χωρίς περιεχόμενο. Μια καλοζωία που βασίζεται περισσότερο στη νευρωτική εκτόνωση παρά στην απόλαυση, στην ηδονή θα έλεγα "για καλώς προπαρασκευασμένες επιθυμίες". Καλοζωία που ικανοποιεί συμπλέγματα και προκαταλήψεις. Ακόμη: Ένας χείμαρρος αυτοσχεδιαστικών αντιδράσεων, σ' όλες τις περιοχές του δημόσιου βίου μας. Μια επιπόλαιη χάραξη προοπτικών και πολιτικής. Έλλειψη κοινού νου, και μια καταπιεστική παρουσία του εγώ μας, που τις περισσότερες φορές μας εμποδίζει να συνεννοηθούμε και να συνεργαστούμε πάνω στα τοπικά , αλλά και στα ευρωπαϊκά που άρχισαν ήδη να μας θίγουν και να μας απασχολούν. Τέλος: ένας ηθικοπλαστικός εθνικισμός που έχει τις ρίζες στην ανελεύθερη καταγωγή μας...».\nΟ Χατζιδάκις εξακολουθεί να είναι επικίνδυνος μέσα από τα γραφτά του και τις μουσικές του. Όποιος κοινωνεί της τέχνης του, γίνεται σκληρός κι ευαίσθητος μαζί, μαχητικός κι άνθρωπος της παραίτησης ταυτόχρονα, παρεμβατικός και …φευγάτος την ίδια στιγμή. Ένα «συναμφότερον» που διέπει συνεχώς τον βίο. Που προϋποθέτει εσωτερική εγρήγορση και υψηλή συνειδητότητα. Ο Χατζιδάκις μας καλεί σε «μια αντιεξουσιαστική εκστρατεία: Έναν σιωπηλό πόλεμο που, αν συντελεστεί μ’ επιμονή, κάτι αληθινά καλό μπορεί να επιφέρει».\nΑναρτήθηκε από panagiotisandriopoulos στις 12:02 π.μ. 0 σχόλια\nΕτικέτες Ημέτερα απο - κείμενα, ΜΑΝΟΣ ΧΑΤΖΙΔΑΚΙΣ\nΤΟ ΒΙΒΛΙΟ ΤΟΥ ΧΑΡΗ ΑΝΔΡΕΟΠΟΥΛΟΥ ΓΙΑ ΤΗΝ ΕΚΚΛΗΣΙΑ ΚΑΤΑ ΤΗ ΔΙΚΤΑΤΟΡΙΑ\nΈνα νέο βιβλίο που έρχεται να ρίξει φώς στις σχέσεις της διοικούσας Εκκλησίας και της Πολιτείας της περιόδου 1967 - 1974, όπως αυτές διαμορφώθηκαν υπό το κράτος της εγκαθιδρυθείσας την 21η Απριλίου 1967 επτάχρονης δικτατορίας, παρουσιάζουμε σήμερα στην Ιδιωτική Οδό.\nΠρόκειται για το βιβλίο «Η Εκκλησία κατά τη δικτατορία 1967 – 1974. Ιστορική και νομοκανονική προσέγγιση», το οποίο κυκλοφόρησε (Μαϊος 2017) από τις εκδόσεις «Επίκεντρο» της Θεσσαλονίκης.\nΣυγγραφέας ο θεολόγος καθηγητής Β/θμιας Εκπαίδευσης, Δρ. Εκκλησιαστικής Ιστορίας του ΑΠΘ κ. Χαράλαμπος (Χάρης) Ανδρεόπουλος, γνωστός στους αναγνώστες του ιστολογίου μας, αφού επανειλημμένως έχουμε φιλοξενήσει κείμενά του.\nΟ συγγραφέας στις ηλεκτρονικές πηγές της έρευνάς του - αυτές που αφορούν στο διαδίκτυο - παραθέτει και αρκετές αναρτήσεις της Ιδιωτικής Οδού, αλλά και του ιστολογίου Φως Φαναρίου, γεγονός το οποίο μας περιποιεί ιδιαίτερη τιμή.\nΣτη συνέχεια μπορείτε να διαβάσετε αναλυτικά για το περιεχόμενο του βιβλίου, το οποίο αποτελεί πλέον συμβολή στην μελέτη αυτής της περιόδου. Δείτε ένα σχετικό άρθρο του συγγραφέα εδώ.\nΕυχόμαστε καλοτάξιδο το βιβλίο - πόνημα και είμαστε σίγουροι πως η γραφίδα του Χάρη Ανδρεόπουλου θα μας δίνει πάντοτε μιαν άλλη οπτική θέασης των πραγμάτων της σύγχρονης εκκλησιαστικής μας ιστορίας.\nΧΑΡΗ ΑΝΔΡΕΟΠΟΥΛΟΥ - Η ΕΚΚΛΗΣΙΑ ΚΑΤΑ ΤΗ ΔΙΚΤΑΤΟΡΙΑ by Panagiotis Andriopoulos on Scribd\nΑναρτήθηκε από panagiotisandriopoulos στις 10:13 μ.μ. 4 σχόλια\nΕτικέτες Αναγνωστήριο, Εκκλησιαστική Ιστορία, Το βήμα των θεολόγων\nΟ ΠΕΙΡΑΙΩΣ ΣΕΡΑΦΕΙΜ ΠΡΟΤΕΙΝΕΙ ΤΗΝ ΣΥΝΟΔΙΚΗ ΚΑΤΑΔΙΚΗ ΤΟΥ ΟΙΚΟΥΜΕΝΙΚΟΥ ΠΑΤΡΙΑΡΧΗ\nΟ κληρικός της Μητροπόλεως Πειραιώς Άγγελος Αγγελακόπουλος, συμμετείχε σε συνέδριο στην Βουλγαρία και εισηγήθηκε το θέμα: «Πῶς ἡ Ὀρθοδοξία ξεπέρασε τήν ψευδοσύνοδο Φερράρας-Φλωρεντίας».\nΈκλεισε την εισήγησή του καταδικάζοντας την Αγία και Μεγάλη Σύνοδο της Ορθοδοξίας:\n«Ἡ ψευδοσύνοδος τῆς Κρήτης, πού συνεκλήθη στά τέλη τοῦ Ἰουνίου 2016, εἶναι μία νέα Φερράρα-Φλωρεντία. Δέν εἶναι οὔτε ἁγία, οὔτε μεγάλη, οὔτε σύνοδος. Εἶναι μία ληστρική, Φλωρεντινή, αἱρετική, οἰκουμενιστική ψευδοσύνοδος.»\nΚατόπιν αυτής της διαπίστωσης ο κληρικός της Μητροπόλεως Πειραιώς θεωρεί ότι «εἶναι ἀδήριτη ἡ ἀνάγκη οἱ Τοπικές Ὀρθόδοξες Ἐκκλησίες, καί μάλιστα ὅσες δέν ἔλαβαν μέρος σ’αὐτήν, ἀλλά καί μία νέα Πανορθόδοξη Σύνοδος α) νά καταδικάσουν τήν λεγομένη «σύνοδο» τῆς Κρήτης ὡς ληστρική, αἱρετική καί οἰκουμενιστική σύνοδο, β) νά ἀπορρίψουν τά κείμενά της ὡς αἱρετικά, ἰδιαίτερα τό κείμενο γιά τίς σχέσεις μέ τούς ἑτεροδόξους, γ) νά καταδικάσουν τούς διοργανωτές, τούς πρωταγωνιστές, τούς συμμετέχοντες σ'αὐτήν, τούς ὑπογράψαντας καί ἀποδεχομένους τά αἱρετικά κείμενά της, δ) νά καταδικάσουν τόν διαχριστιανικό καί διαθρησκειακό συγκρητιστικό Οἰκουμενισμό ὡς παναίρεση…».\nΜε δεδομένο το γεγονός ότι στην αρχή της εισήγησής του ο κληρικός του Πειραιά είπε επί λέξει: «…ὁ Ἐπίσκοπός μας, Σεβασμιώτατος Μητροπολίτης Πειραιῶς κ. Σεραφείμ, παρέχει τήν εὐλογία του στό Συνέδριό μας καί εὔχεται σέ ὅλους μας τόν φωτισμό τοῦ Ἁγίου Πνεύματος», εξάγεται αβίαστα το συμπέρασμα ότι ο Πειραιώς Σεραφείμ συμφωνεί με τα όσα πρότεινε ο κληρικός του, δηλαδή την συνοδική καταδίκη του «πρωταγωνιστή» της Αγίας και Μεγάλης Συνόδου Οικουμενικού Πατριάρχη Βαρθολομαίου, αλλά και των άλλων προκαθημένων και επισκόπων που συμμετείχαν σε αυτήν.\nΓια να μη νομίζουν κάποιοι ότι ο Πειραιώς Σεραφείμ υποτάχθηκε στον Πατριάρχη επειδή τον χαιρέτισε κατά την πρόσφατη επίσκεψη του Παναγιωτάτου στην Αθήνα.\nΌχι! Ο Πειραιώς παραμένει φρουρός της αμωμήτου πίστεως!\nΑναρτήθηκε από panagiotisandriopoulos στις 11:14 π.μ. 5 σχόλια\nΕτικέτες Βέλη ηκονημένα, Εκκλησιαστικά ανάλεκτα, Ημέτερα απο - κείμενα, Οικουμενικός Πατριάρχης\nΗ ΛΙΤΑΝΕΙΑ ΤΩΝ ΒΙΒΛΙΩΝ ΣΤΟ ΚΑΣΕΛ ΤΗΣ ΓΕΡΜΑΝΙΑΣ\nKassel Γερμανίας - Documenta14\nΠαρασκευή 9 Ιουνίου 2017.\nΣτην κεντρική πλατεία Friedrichsplatz στο Κάσελ της Γερμανίας, στήθηκε και δεσπόζει ένας «Παρθενώνας» από απαγορευμένα βιβλία.\nΔίπλα του λιτανεύουν οι "Καρυάτιδες" των βιβλίων.\nΑναρτήθηκε από panagiotisandriopoulos στις 10:39 μ.μ. 0 σχόλια\nΕτικέτες Οδοιπορών, παση τη κτισει\nΤΟ ΝΕΟ ΚΥΠΡΙΑΚΟ ΜΟΥΣΕΙΟ ΣΤΗ ΛΕΥΚΩΣΙΑ ΣΕ ΣΧΕΔΙΑ ΑΡΧ...\nΤΟ ΝΕΟ ΠΡΟΓΡΑΜΜΑ ΣΠΟΥΔΩΝ ΣΤΑ ΘΡΗΣΚΕΥΤΙΚΑ ΠΟΡΕΥΕΤΑΙ...\nΟ ΠΑΝΙΚΟΣ ΤΩΝ "ΧΡΙΣΤΙΑΝΩΝ ΝΟΙΚΟΚΥΡΑΙΩΝ" ΣΤΗΝ ΚΟΙΝΩ...\nΟ ΕΥΓΕΝΙΚΟΣ ΓΙΩΡΓΟΣ ΜΑΡΙΝΟΣ ΜΙΑΣ ΑΘΗΝΑΣ ΑΛΛΟΤΙΝΩΝ ...\nΟΙ ΚΑΘΑΙΡΕΤΕΟΙ ΚΛΗΡΙΚΟΙ ΧΙΡΣ ΚΑΙ ΓΚΟΤΣΟΠΟΥΛΟΣ ...Ξ...\nΜΑΝΟΣ ΧΑΤΖΙΔΑΚΙΣ: "Γιατί να συνεχίζουμε να υπάρχου...\nΗ ΙΟΥΛΙΤΑ ΗΛΙΟΠΟΥΛΟΥ ΣΤΟ ΠΑΡΙΣΙ ΠΑΡΟΥΣΙΑΖΟΝΤΑΣ ΕΛΥ...\nΟ ΣΥΓΚΛΟΝΙΣΤΙΚΟΣ ΠΑΡΘΕΝΩΝΑΣ ΑΠΟ ΛΟΓΟΚΡΙΜΕΝΑ ΒΙΒΛΙΑ...\nΕΝ ΦΩΝΑΙΣ ΚΑΙ ΧΟΡΩ ΣΤΟ ΚΑΣΕΛ ΤΗΣ ΓΕΡΜΑΝΙΑΣ ΜΕ ΤΟΝ ...\nΗ ΓΑΛΑΝΟΛΕΥΚΗ ΚΥΜΑΤΙΖΕΙ ΣΤΟΥΣ ΔΡΟΜΟΥΣ ΤΟΥ KASSEL Τ...\nΣΤΟ KASSEL ΤΗΣ DOCUMENTA14 (ΦΩΤΟ)\nΗ ΜΗΤΡΟΠΟΛΗ ΞΑΝΘΗΣ ΕΝΑΝΤΙΟΝ ΤΗΣ ΔΗΜΟΣΙΟΠΟΙΗΣΗΣ ΘΑΥ...\nΗ ΕΛΛΑΔΑ ΠΟΥ ΔΕΝ ΝΤΡΕΠΕΤΑΙ ΝΑ ΞΕΧΝΑΕΙ...\nME TO "ΠΟΛΥΤΡΟΠΟΝ" ΣΤΟ KASSEL ΤΗΣ DOCUMENTA14\n"ΕΚΚΛΗΣΙΑ ΚΑΙ ΛΑΪΚΙΣΜΟΣ" ΣΤΗΝ ATHENS VOICE\nΟ ΟΙΚΟΥΜΕΝΙΚΟΣ ΠΑΤΡΙΑΡΧΗΣ ΥΠΕΡ ΤΩΝ ΑΝΘΡΩΠΙΝΩΝ ΔΙΚΑ...\nΗ ΓΙΟΡΤΗ ΤΗΣ ΠΕΝΤΗΚΟΣΤΗΣ ΣΤΗΝ ΙΔΙΩΤΙΚΗ ΟΔΟ\nUne nouvelle traduction grecque pour l'Odyssée / Γ...\nΗ ΑΠΑΝΤΗΣΗ ΤΟΥ ΗΡΑΚΛΗ ΦΙΛΙΟΥ ΣΕ ΙΕΡΕΑ ΜΕ ΑΦΟΡΜΗ ΚΕ...


Μπουγάτσα ή «πογάτσα» – «Πολιτογραφήθηκε» ως Σερραία και Θεσσαλονικιά – Ποιοι ήταν οι πρώτοι μπουγατσατζήδες που μετέφεραν την τέχνη στις Σέρρες – Cosmos News\n22/10/2021 22/10/2021 cosmos\nΗ μπουγάτσα κυριάρχησε στον Ελλαδικό χώρο μετά τη Μικρασιατική καταστροφή από τη Βόρεια Ελλάδα ως την Ήπειρο και από την Πελοπόννησο ως την Κρήτη.\nΙδιαίτερα, όμως, «πολιτογραφήθηκε» ως Σερραία και Θεσσαλονικιά, καθώς στη Βόρεια Ελλάδα στεγάστηκε μεγάλος αριθμός προσφύγων από τη Μικρά Ασία.\nΕτυμολογικά, η μπουγάτσα ή μπουγάτσα είναι παραφθορά της οθωμανικής λέξης “πογάτσα” που σημαίνει πίτα με γέμιση από κρέμα, περιχυμένη με άχνη ζάχαρη ή πίτα με γέμιση τυρί. Όπως μας πληροφορούν τα οθωμανικά λεξικά η “πογάτσα” αποτελεί παραφθορά της ιταλικής λέξης “foccacia” που σημαίνει γλυκιά πίτα.\nΓνωστοί Πολίτες μπουγατσατζήδες που μετέφεραν την τέχνη στον ελλαδικό χώρο ήταν: στις Σέρρες, ο Διαμαντής Φεγγαριώτης από το Καράκιοι του Γαλατά, ο οποίος ίδρυσε και το ομώνυμο μαγαζί του στις Σέρρες, ο Σταύρος Σταυρίδης που ήταν ειδικός στα σχιστά τα λεγόμενα πεϊνιρλί, ο Κωσταντίνος Καρυοφύλλης, ο οποίος ξεκίνησε το 1919 να παρασκευάζει και να διακινεί ως πλανόδιος πωλητής μπουγάτσες και το 1947 ανοίγει το “Ανώτερον”.\nΣτη διαδικασία παρασκευής της μπουγάτσας, σημαντικός παράγοντας είναι το τέλειο φύλλο για το οποίο απαιτείται αλεύρι και λάδι καλής ποιότητας.\nΤο φύλλο της μπουγάτσας ανοίγεται στο χέρι και θέλει μεγάλη μαστοριά και μεράκι. Αφού πλάθεται η ζύμη, χωρίζεται σε μικρά στρογγυλά μπαλάκια, τα οποία αλείφονται με λάδι και αφήνονται μερικές ώρες για να φουσκώσουν και να διπλασιαστούν. Από ένα μικρό μπαλάκι ζύμης, ο τεχνίτης, χάρη στην ικανότητά του, δημιουργεί το τέλειο φύλλο. Πρώτα ανοίγει φύλλο στο μέγεθος της πίτας, αρχίζει να το πετάει στον αέρα σηκώνοντας το από τον πάγκο, 3-7 φορές για κάθε φύλλο, ώσπου να γίνει λεπτό και να πάρει τις επιθυμητές διαστάσεις.


Συνελήφθησαν, χθες (30.04.2019) στον Κρατικό Αερολιμένα Ηρακλείου «Ι. Καζαντζάκης», από αστυνομικούς του Αστυνομικού Τμήματος Αερολιμένα Ηρακλείου 25χρονος ημεδαπός και 42χρονη αλλοδαπή για διευκόλυνση εξόδου από τη χώρα και πλαστογραφία. Επιπλέον, συνελήφθησαν ακόμα τρεις αλλοδαποί (29χρονος, 51χρονη και ανήλικη) για πλαστογραφία πιστοποιητικών.\nΕιδικότερα, σε γενόμενο αστυνομικό έλεγχο ο 25χρονος συνοδεύοντας τον 29χρονο με την 51χρονη και την ανήλικη, επέδειξαν στους αστυνομικούς πλαστά ταξιδιωτικά έγγραφα Αρχών Ιταλίας και Βουλγαρίας, προσπαθώντας να διευκολύνει την έξοδο τους από τη χώρα, με σκοπό να αναχωρήσουν με προορισμό τη Γερμανία.\nΟι συλληφθέντες με την σε βάρος τους σχηματισθείσες δικογραφίες, θα οδηγηθούν στον κ. Εισαγγελέα Πλημμελειοδικών Ηρακλείου.


WhisperSpot: Τελικά ο λαός του Ισραήλ τον θέλει αυτόν το πόλεμο; Με όποιο κόστος;\nΤελικά ο λαός του Ισραήλ τον θέλει αυτόν το πόλεμο; Με όποιο κόστος;\nTVXS.gr Project Πρέπει να μας πάνε στη Χάγη, για εγκλήματα πολέμου http://www.tvxs.gr/v3395\nΑρθρο του Ισραηλινού δημοσιογράφου Gideon Levy\nΤο περασμένο Σαββατοκύριακο, τα Ηνωμένα Έθνη και η Επιτροπή Ανθρωπίνων Δικαιωμάτων στη Γενεύη απαίτησαν τη διεξαγωγή έρευνας για τη διάπραξη εγκλημάτων πολέμου από το Ισραήλ. Κάλλιο αργά παρά ποτέ;\nΓια όλες τις δολοφονίες αθώων ανθρώπων και τις καταστροφές κάθε λογής υποδομής, για τους χιλιάδες τραυματίες και τα ασφυκτικά πλήρη νοσοκομεία και νεκροταφεία, για τα ολοσχερώς διαλυμένα σπίτια και την παντελή έλλειψη ασφάλειας ενός ολόκληρου λαού, κάποιος πρέπει να θεωρηθεί υπεύθυνος.\nΜετά τη Σερβία και τη Ρουάντα, ίσως ήρθε η σειρά και του Ισραήλ. Για τις εξαίρετες ηγετικές τους ικανότητες και ψύχραιμες αποφάσεις, τρεις άνθρωποι παίρνουν τα εύσημα. Ο πρωθυπουργός της χώρας Εχούντ Ολμέρτ, ο ηγέτης του κόμματος της Αριστεράς Εχούν Μπάρακ και η υπουργός Εξωτερικών της χώρας Τζίπι Λίβνι.\nΟ Ολμέρτ αποτελεί τον μοναδικό ισραηλινό πρωθυπουργό που έστειλε τον στρατό του σε δύο πολέμους από επιλογή κι όχι λόγω συνθηκών, μέσα σε ένα εξαιρετικά σύντομο χρονικό διάστημα . Κι ενώ, κατά τη διάρκεια της θητείας του, προχωρούσε σε βαρύγδουπες δηλώσεις περί ειρήνης, έχει καταφέρει να διενεργήσει δύο εξαιρετικά αιματηρούς πολέμους. Τουλάχιστον, η ιστορία θα έχει κάτι να τον θυμάται.\nO Μπάρακ, από την άλλη, θα επωμιστεί το βάρος όλων των εγκλημάτων των ισραηλινών αμυντικών δυνάμεων, οι οποίες ενεργούσαν υπό την κηδεμονία του. O βομβαρδισμός αστικών κέντρων, οι επιθέσεις κατά νοσοκομείων και ιατρικού προσωπικού, τα εκατοντάδες νεκρά και τραυματισμένα γυναικόπαιδα, οι εκτόξευση βομβών φωσφόρου κατά πολιτών αποτελούν δικά του επιτεύγματα.\nΜε την ενίσχυση, τη νομιμοποίηση και αποσιώπηση των πράξεων αυτών, με την υπόσχεση «διαφορετικών πολιτικών» αλλά με πλήρη συνεργασία με τους ανωτέρω τελικά, η Λίβνι κερδίζει επάξια μια θέση στο βάθρο των τριών ισραηλινών εγκληματιών πολέμου.\nΗ ισραηλινή κοινή γνώμη πως απαντά σ’ αυτά;\nΣτις τελευταίες δημοσκοπήσεις στη χώρα, ο Μπαράκ και η Λίβνι εμφανίζουν σημαντική άνοδο!\nψιθύρισε ο Τdi στις 14:23\nΣχετικά με Αναδημοσίευση, Εγκλήματα Πολέμου, Επιτροπή Ανθρωπίνων Δικαιωμάτων, Ισραήλ, ΟΗΕ, Παλαιστίνη, Tdi\n'Στις τελευταίες δημοσκοπήσεις στη χώρα, ο Μπαράκ και η Λίβνι εμφανίζουν σημαντική άνοδο'! Αυτο λεει πολλα, για τη πλειοψηφια των Ισραηλινων, δυστυχως.\nΠιθανοτατα εγινε κι εκει κατι αναλογο,οπως στον πολεμο του Ιρακ, οπου τα μονα που εβλεπε ο κοσμος στην TV ηταν οι στρατηγικοι\nστοχοι που κατ αυτους\n'επληγησαν επιτυχως' και οχι τα θυματα και το αιμα των αμαχων στους δρομους...\n18 Ιανουαρίου 2009 - 10:25 μ.μ.\nΉ η προπαγάνδα που πουλά το Εθνος είναι πάρα πολύ ισχυρή και διεισδύει σε όλους τους μηχανισμούς πληροφόρησης παραποιώντας χειρουργικά την αντιπροσωπευτική γνώμη!\n18 Ιανουαρίου 2009 - 10:29 μ.μ.\nΑν βέβαια θεωρήσουμε ότι οι γνώμες μπορούν να τμηματοποιηθούν και αγνοώντας τους λόγους που κρύβονται πίσω από αυτού του τύπου την τμηματοποίηση...\n18 Ιανουαρίου 2009 - 10:31 μ.μ.\n...τότε καλό κουτόχορτο τρώμε και εμείς!\n18 Ιανουαρίου 2009 - 10:32 μ.μ.


Κάτω από τον καναπέ κοίταξες; | Εφημερίδα η Εποχή\nΠρωί και καφές και κουζίνα, να κοιτάζεις μελοδραματικά έξω από το παράθυρο, σαν ήρωας σε κουλτουριάρικη ταινία. Αλλά επί της ουσίας μένεις όρθιος, γιατί αν κουνηθείς θα ξεκινήσει η μέρα κι αν ξεκινήσει η μέρα, θα πρέπει και να βγεις έξω από το παράθυρο, πέρα από το βλέμμα σου, έξω στο κόσμο.\nΚάθε πρωί στις 8 και 5 χτυπάει το ξυπνητήρι των από κάτω, 8 και 10 που είσαι στο μπάνιο, τους ακούς από τον ακάλυπτο να τσακώνονται. Το βράδυ τους ακούς που γαμιούνται. Χρόνο με τον χρόνο λιγότερο ζωηρά, αλλά πάντως γαμιούνται με πρόγραμμα και ευλάβεια. Σαν τους πιστούς.\nΚάθε απόγευμα οι από πάνω δέρνονται. Στην αρχή φοβήθηκες ότι την σφάζει την γυναίκα, αλλά με τον καιρό κατάλαβες πως δέρνονται ο ένας με τον άλλον. Δεν ήξερες αν πρέπει να ενημερώσεις κάπου, αλλά κι οι από κάτω που ενημέρωσαν, το ξύλο δεν σταμάτησε. Αφού δέρνονται μεταξύ τους αυτοί κι άμα τους πετύχεις στην είσοδο, είναι πάντα αγκαζέ.\nΣήμερα κατέβηκες στον δρόμο, περπάτησες 1234 βήματα μέχρι την πιο πέρα – παραπέρα στάση, για να περπατάς και λίγο, ανέβηκες στο τρόλεϊ, κοίταξες έναν γκόμενο πολύ ωραίο, αλλά σίγουρα μαλάκα, οπότε πιθανότατα ήταν κι ο τύπος σου, αυτός κοιτούσε έναν κώλο γυναικείο, αλλά όπως λέει κι ο φίλος σου ο Γιάννης «όλοι είναι στρέητ μέχρι το τρίτο ουίσκι».\nΚαι κατέβηκες και πήγες στην δουλειά και στο κάτω – κάτω, όλοι για μια δουλειά ζούμε. Ε, και δούλεψες και μετά είπες μήπως βγεις ή μήπως δεν βγεις κι είπες ας μην βγεις. Και μπήκες στο σπίτι.\nΚαι ξαναξύπνησες και ξανακοίταξες από το παράθυρο και ξαναπλακώθηκαν οι από κάτω και όλο το ίδιο, όλο. Δεν είναι ότι μιζεριάζεις συστηματικά, απλώς είναι που περνάς μια δύσκολη περίοδο κι όποτε περνάς περίεργες φάσεις, έχεις μια υπαρξιακή κρίση. Πρώτα το ένα μετά το άλλο συμβαίνει.\nΑγάπη σαν τον παπά\nΚι όλο σε ενοχλεί κι όλο σε τρώει. Προχθές βγήκες με ένα αγόρι που σου άρεσε πολύ, αλλά δε σου έχει ξαναστείλει από τότε και μάλλον γι’ αυτό έπαθες το υπαρξιακό όλο. Και το αγόρι σου άρεσε πολύ και έχεις βαρεθεί μόνος σου, αυτό σκέφτεσαι τώρα. Πως έχεις βαρεθεί μόνος σου, πάνε σχεδόν δύο χρόνια από την τελευταία φορά που ήσουν ερωτευμένος κι ίσως τελικά να μην ήταν εκείνο το αγόρι που σου άρεσε, ή –τέλος πάντων- όχι περισσότερο από την ιδέα να μην πηγαίνει χαμένο το δεύτερο μαξιλάρι στο κρεβάτι.\nΠάντως, το τελευταίο διάστημα είναι σα να μιλάει ολόκληρη η πόλη για την αγάπη. Αγάπη σαν τον παπά: εδώ παπάς-εκεί παπάς, μπούλο, κανένας δεν βρίσκει τον παπά.\nΣτον δρόμο; Μιλάνε για την αγάπη. Ο ταρίφας σήμερα το απόγευμα; Είχε μόλις χωρίσει. Ο Τερζής που άκουγε ο κύριος ταρίφας που είχε μόλις χωρίσει; Μιλούσε για χωρισμό. Δηλαδή και να χέστηκες για το δεύτερο μαξιλάρι στο κρεβάτι, κάπου σου κινείται το ενδιαφέρον.\nΤις τελευταίες ημέρες, που όλοι μιλούν για την αγάπη, η Αγάπη μιλάει και γι’ άλλα πράγματα κι εσύ που δεν συμπαθείς τα μεσοαστικά στερεότυπα για την ποιότητα, έχεις φαγωθεί να βλέπεις πάρα πολύ λούμπεν ερωτικές εξισώσεις. Στο κάτω-κάτω, αν μπορούν να βρουν τον έρωτα άνθρωποι που πολύ δύσκολα μπορούν να γράψουν το όνομά τους (όπως διαφαίνεται, τουλάχιστον), μπορείς κι εσύ, που ψηφίζεις Αριστερά από τότε που την ψήφιζε κι ο Ψαριανός.\nΚι έχει βρεθεί, λοιπόν, ξαφνικά όλη η πόλη να μιλάει για την Δύναμη της Αγάπης. Ακούγεται σαν θρησκευτική επίκληση κι ίσως πράγματι να ήταν, αν δεν επρόκειτο για σκληρό ριάλιτι αισθητικής λάντζας.\nΚι η πόλη μιλάει για την Αγάπη, αλλά την τελευταία φορά που μίλησες εσύ για την δική σου Αγάπη μπροστά σε ολόκληρη την πόλη, έπεσαν πάνω σας τρεις – τέσσερις τύποι, «πουστάρες», έλεγαν, «στα σπίτια σας τις ανωμαλίες σας», έλεγαν, «πουστάρες, πουστάρες, πουστάρες» και το στόμα σου είχε την ίδια γεύση όπως τότε που ήσουν 6 και τράβηξες δυνατά το δόντι σου να βγει –μια βδομάδα κουνιόταν χωρίς να πέσει. Κι άρχισε να τρέχει αίμα. Εκείνη η γεύση μετά από κουτσό δόντι, η ίδια γεύση μετά από ζεστό φιλί, Πατησίων, πριν την Ομόνοια –όπως πας και μετά την Ομόνοια –όπως φεύγεις.\nΗ μάνα του ήθελε να τον παντρέψει με ένα κορίτσι από τον τόπο του, δεν της είχε πει πως είναι γκέι. Η δικιά σου δεν είχε πρόβλημα, τον συμπαθούσε, αν και της φαινόταν πολύ αδύνατος κι όλο έστελνε τάπερ με φαγητά. Η δική του ήταν μακριά, ένα Πάσχα που αυτός έμεινε στην Αθήνα για να το περάσετε μαζί, του έστειλε ένα ολόκληρο αρνί. Με το ΚΤΕΛ, το είχε κρύψει σε έναν σάκο με πολλές παγοκύστες, για να μην το πάρουν χαμπάρι και της το κλέψουν. Έτσι είπε. Και γελούσατε, γελούσατε και ξεχάσατε το αρνί μια βδομάδα στον σάκο, μέχρι που βρώμισε όλο το διαμέρισμα.\nΑυτά θυμάσαι όσο η πόλη ψάχνει την Αγάπη σε ριάλιτυ κι εσύ έξω από το παράθυρο. Αλλά εσύ τι έκανες γι’αυτό; Κοίταξες κάτω από τον καναπέ; Όλα τα πράγματα που χάνονται εκεί πηγαίνουν.


Τριάρα η PSV, 24Sports & News\nΤριάρα η PSV\nΗ Αϊντχόφεν ξεπέρασε με συνοπτικές διαδικασίες το εμπόδιο της Βίλεμ\n08 ΝΟΕΜΒΡΙΟΥ 2020 - 22:50\nΧωρίς… φρένα συνεχίζει να πηγαίνει η Φίτεσε στο ξεκίνημα της φετινής Eredivisie. Η ολλανδική ομάδα ξεπέρασε χωρίς κανένα πρόβλημα και το εμπόδιο της Έμεν με σκορ 3-1 και συνεχίζει να βρίσκεται χέρι-χέρι με τον Άγιαξ στην κορυφή της βαθμολογίας με 21 πόντους, μετά τη συμπλήρωση οχτώ αγωνιστικών. Τανάνε (9’ πεν. και 26’) και Λόις (44’) ήταν οι σκόρερς των νικητών, που έπαιζαν από το 29’ με παίκτη λιγότερο.\nΗ Αϊντχόφεν, εκ των αντιπάλων του ΠΑΟΚ στον όμιλο του Europa League, συνέχισε και αυτή με νίκη, επίσης χωρίς να πιεστεί ιδιαίτερα. Η PSV δεν δυσκολεύτηκε να κερδίσει με σκορ 3-0 τη Βίλεμ, «καθαρίζοντας» ουσιαστικά το παιχνίδι από τα πρώτα λεπτά. Ο Μαξ (14’) και ο Γκέτσε (21’) έδωσαν «αέρα» δύο τερμάτων στην ομάδα τους. Στο δεύτερο ημίχρονο, οι φιλοξενούμενοι έμειναν με παίκτη λιγότερο, λόγω αποβολής του Κοέν στο 63’ και στο 82’ ο Μάλεν διαμόρφωσε το τελικό αποτέλεσμα. Έτσι, με τη νίκη αυτή, έφτασε τους 19 βαθμούς και παρέμεινε στην τρίτη θέση και στο -2 από την κορυφή.\nΤην αήττητη πορεία τους συνεχίζουν Φέγενορντ και Αλκμάαρ. Η πρώτη νίκησε 2-0 την Χρόνινχεν (Γκεερτρούιντα στο 50’ και Μπεργκουίς στο 84’ με πέναλτι) και διατηρήθηκε στην τέταρτη θέση της βαθμολογίας με 18 βαθμούς. Η δεύτερη πέρασε σαν… σίφουνας από την έδρα της Χέρενφεϊν με σκορ 3-0, χάρη στα τέρματα των Κούπμαϊνερς (29’ πεν.), Γούντενμπεργκ (42’ αυτ.) και Κάρλσον (47’) και σκαρφάλωσε στην όγδοη θέση με 11 βαθμούς, αφού έχει πολλές ισοπαλίες.\nΦορτούνα Σίταρντ-Τσβόλε 2-2\nΝτεν Χάαγκ-Τβέντε 2-4\nΒάαλβαϊκ-Σπάρτα Ρότερνταμ 0-2\nΚέρδισε δύσκολα την Φορτούνα Σιτάρντ\n24/01/2021 | ΕΥΡΩΠΗ\nΠρωταθλήτρια Σουηδίας η Μάλμε\nΝίκη πρωτιάς για Άγιαξ στην Ουτρέχτη


Αρθροσκοπική Χειρουργική Μάνος Μπριλάκης – Ορθοπαιδικός Χειρουργός\nΗ αρθροσκόπηση είναι μια ελάχιστα επεμβατική μέθοδος που αποτελεί την πιο σύγχρονη λύση στη διάγνωση και αντιμετώπιση των ορθοπαιδικών παθήσεων.\nΑν και ξεκίνησε να εφαρμόζεται σε επαγγελματίες αθλητές, ολοένα και περισσότεροι άνθρωποι της καθημερινότητας υποβάλλονται σε αρθροσκοπική χειρουργική για την αντιμετώπιση των προβλημάτων που τους ταλαιπωρούν.\nΟ ρόλος της είναι διττός μιας και μπορεί να χρησιμοποιηθεί τόσο για διαγνωστικούς όσο και για θεραπευτικούς σκοπούς. Πρακτικά έχει εφαρμογή σε όλες τις αρθρώσεις (γόνατο, ώμος, ποδοκνημική, καρπός, ισχίο, αγκώνας) αλλά αυτές στις οποίες πραγματοποιείται συχνότερα είναι το γόνατο και ο ώμος, λόγω της μεγαλύτερης συχνότητας που αυτές οι αρθρώσεις πάσχουν τόσο στον αθλητικό όσο και στον γενικό πληθυσμό.\nΤα πλεονεκτήματα της μεθόδου είναι η ασφάλεια, το μικρότερο χειρουργικό τραύμα, το άψογο αισθητικό αποτέλεσμα, η υψηλή διαγνωστική ευαισθησία και το μικρότερο ποσοστό επιπλοκών σε σχέση με την ανοικτή χειρουργική που εφαρμόζονταν παλαιότερα.\nΤο μεγαλύτερο πλεονέκτημα της μεθόδου είναι η μεγάλη αποτελεσματικότητά της, η οποία συνδυάζεται με πολύ μικρή ταλαιπωρία για τον ασθενή.\nΟ έλεγχος υπό «άμεση όραση» επιτυγχάνεται με την εισαγωγή στην άρθρωση μια μικρής κάμερας που ονομάζεται αρθροσκόπιο και μεταφέρει την εικόνα από το εσωτερικό της άρθρωσης σε μια οθόνη με μεγέθυνση 20 φορές περίπου. Έτσι ελέγχονται ενδελεχώς όλες οι ανατομικές δομές της άρθρωσης και μπορεί να επιδιορθωθούν με ακρίβεια ακόμη και πολύ μικρές βλάβες. Για τον λόγο αυτό χρησιμοποιούνται ειδικά σχεδιασμένα λεπτά εργαλεία και εμφυτεύσιμα αδρανή υλικά όπως ράμματα και άγκυρες. Το αρθροσκόπιο, τα εργαλεία και τα υλικά που χρησιμοποιούνται εισάγονται μέσα στην άρθρωση μέσα από μικρές τομές μήκους 5 mm περίπου.\nΈτσι ο τραυματισμός στο δέρμα και στους υπόλοιπους υγιείς γειτονικούς ιστούς είναι ελάχιστος. Αυτό σημαίνει καλύτερο αισθητικό αποτέλεσμα, μιας και τα σημάδια από τις τομές πρακτικά εξαφανίζονται μετά από μερικούς μήνες αλλά κυρίως πολύ μικρότερο μετεγχειρητικό πόνο. Το αποτέλεσμα είναι να γίνεται περιορισμένη χρήση τόσο παυσίπονων όσο και αντιφλεγμονωδών φαρμάκων.\nΣτον περιορισμό της χρήσης φαρμάκων συμβάλλει και η αναισθησία που χρησιμοποιείται.\nΓια τις επεμβάσεις του ώμου είναι απαραίτητος ο συνδυασμός περιοχικής αναισθησίας και ελαφριάς γενικής αναισθησίας με εφαρμογή λαρυγγικής μάσκας (μέθη) χωρίς την ανάγκη για μηχανική υποστήριξη της αναπνοής του ασθενούς. Αυτό το είδος της αναισθησίας εξασφαλίζει απόλυτη αναλγησία χωρίς να χρειάζεται να χρησιμοποιηθούν ισχυρά ναρκωτικά κατά τη διάρκεια της επέμβασης. Επίσης προσφέρει ηπιότερη, γρηγορότερη και ασφαλέστερη ανάνηψη χωρίς πολλές παρενέργειες. Έτσι, επιτρέπει στον ασθενή να φύγει μερικές ώρες μετά την επέμβαση.\nΟ ώμος είναι σύνθετη άρθρωση και μπορεί να κινείται σε πολλαπλά επίπεδα, περισσότερα από κάθε άλλη άρθρωση στο σώμα. Αυτή η ελευθερία κινήσεων επιτυγχάνεται σε βάρος της σταθερότητας της άρθρωσης. Το σύνολο σχεδόν των παθήσεων του ώμου μπορεί πλέον να αντιμετωπιστεί αρθροσκοπικά. Έτσι παθήσεις που ταλαιπωρούν μεγάλο τμήμα του πληθυσμού τόσο στην καθημερινή του ζωή όσο και στην εργασία του μπορούν να αποκατασταθούν πλήρως.\nΡήξη του τενοντίου πετάλου των στροφέων του ώμου (υπερακάνθιος, υπακάνθιος, υποπλάτιος)\nΒλάβη, εξάρθρημα ή ρήξη του τένοντα της μακράς κεφαλής του δικεφάλου βραχιονίου\nΡήξη του επιχείλιου χόνδρου της ωμογλήνης (κυρίως βλάβες SLAP)\nΟστεοαρθρίτιδα, υμενίτιδα, ρήξη ενδαρθρικού μηνίσκου της ακρωμιοκλειδικής άρθρωσης\nΕξαρθρήματα του ώμου\nΜη τραυματική αστάθεια ώμου\nΎπαρξη ξένων σωμάτων ενδαρθρικά\nΟ ασθενής μετά από τις πρώτες ημέρες μετεγχειρητικά μπορεί και ανταποκρίνεται χωρίς πόνο στις καθημερινές ασχολίες του (πχ. οδήγηση, πληκτρολόγηση, γράψιμο). Συνήθως δεν ακινητοποιείται το άκρο περισσότερο από μερικές ημέρες. Η σοβαρότητα της βλάβης, η ποιότητα της χειρουργικής διόρθωσης αλλά και η ανταπόκριση του ασθενούς στο πρόγραμμα αποκατάστασης είναι οι παράμετροι που καθορίζουν τον χρόνο της επιστροφής του ασθενούς σε βαριά χειρονακτική εργασία καθώς και σε αθλητικές δραστηριότητες (επαγγελματικές ή για αναψυχή). Ακόμη όμως και στις περιπτώσεις που η αποκατάσταση είναι πιο αργή, επιτυγχάνεται με λιγότερους περιορισμούς σε σύγκριση με αυτούς που απαιτούσαν οι παλαιότερες τεχνικές. Τέλος, τα μακροχρόνια αποτελέσματα της μεθόδου είναι πολύ καλά, αφήνοντας τη συντριπτική πλειοψηφία των ασθενών ικανοποιημένους, χωρίς πόνο και με πλήρη επιστροφή σε καθημερινές και αθλητικές δραστηριότητες.\nΚινητό: 6973 71 70 69\n10+1 Tips για Καλοκαιρινές Διακοπές με Υγεία χωρίς Τραυματισμούς\nΒάλε τέλος στο πρόβλημα και όχι στις δραστηριότητές σου!\n5 tips για να περπατάμε σωστά στο χιόνι


Ανταρκτική: H βάση μιας μυστικής παγκόσμιας ελίτ (φωτό, βίντεο) - Ξυπνήστε ρε\nΑνταρκτική: H βάση μιας μυστικής παγκόσμιας ελίτ (φωτό, βίντεο)\n9/12/2017 08:45:00 μ.μ.\nΑνταρκτική, μια μυστηριώδης, παγωμένη, ουδέτερη ζώνη. Σε όλη την ιστορία, η ανθρωπότητα έχει οδηγηθεί να πιστεύει ότι η ήπειρος δεν κρατά κανένα μυστικό.\nΠροφανώς, νέα αμφιλεγόμενα στοιχεία και έρευνες έχουν αποδείξει ότι η Ανταρκτική είναι η βάση μιας μυστικής παγκόσμιας ελίτ, που κατέχει τεράστια δύναμη.\nΤο γεμάτο μυστήριο οικόπεδο της Ανταρκτικής\nΠληροφοριοδότες έχουν αποκαλύψει ότι η Ανταρκτική φιλοξενεί υπόγειες εγκαταστάσεις που ανήκουν σε μια πανίσχυρη συμμαχία κυβέρνησης και εξωγήινων ειδών, με τη συμμετοχή των ΗΠΑ, της Ρωσίας, της Κίνας, ακόμη και εξωγήινων.\nΤο όνομα της συμμαχίας είναι Interplanetary Corporate Conglomerate (ICC), με πολλούς να επισημαίνουν ότι είναι μόνον μία από τις πέντε μεγάλες cabals της Γης.\nΗ ιστορία της αληθινής εκμετάλλευσης της Ανταρκτικής άρχισε κατά τη διάρκεια του Τρίτου Ράιχ, όταν οι Ναζί ξεκίνησαν την εξερεύνηση, καθώς και την κατασκευή ενός τεράστιου δικτύου βάσεων και συνδεδεμένων σηράγγων στη δεκαετία του 1930.\nΣύμφωνα με τον καταξιωμένο θεωρητικός συνωμοσιών Michael Salla, η επέκταση κράτησε έως το 1950, με την Ανταρκτική να αποτελεί καταφύγιο για την ελίτ των Ναζί που φυγαδεύτηκε με το τέλος του Δευτέρου Παγκοσμίου Πολέμου.\nΓια να γυρίσουμε στη σύγχρονη εποχή, η Ανταρκτική έχει εξελιχθεί σε μία ιδιαίτερη ήπειρο όπου η παγκόσμια ελίτ συναντάται μυστικά και δημιουργεί τα μυστικά διαστημικά προγράμματα.\nΔεν είναι γνωστές πολλές λεπτομέρειες σχετικά με αυτά τα προγράμματα, αν και ότι και αν είναι, οι συνέπειες τoυς για την ανθρωπότητα είναι αρκετό για να τροφοδοτήσουν πολλές θεωρίες συνωμοσίας για το περιεχόμενό τους.\nΠόση ισχύς υπάρχει στην Ανταρκτική;\nΆλλοι θεωρητικοί πιστεύουν ότι η περιοχή είναι επίσης έδρα μιας συμμαχίας ελίτ, της παγκόσμιας γνωστής NWO-Illuminati του τέταρτου Ράιχ.\nΗ ομάδα, που είναι γνωστό επίσης ότι ασχολείται με μυστική αξιοποίηση – εκμετάλλευση του διαστήματος, λέγεται ότι είναι παρούσα (ακόμη και στη Νότια Αμερική), χάρη στους δεσμούς της με την κυβέρνηση των ΗΠΑ.\nΗ συνεργασία έχει ξεκινήσει από την Επιχείρηση Paper Clip, όταν πολλοί κορυφαίοι Γερμανοί επιστήμονες πήγαν να εργαστούν για τις ΗΠΑ μετά την ήττα της Γερμανίας στον Β ‘Παγκόσμιο Πόλεμο.\nΜια σημαντική ανησυχία για αυτές τις μυστικές ομάδες που έχουν καταφύγει στην ήπειρο είναι η συμμετοχή εξωγήινων όντων.\nΠολλοί καταγγέλλοντες έχουν εκφράσει τις θεωρίες ότι αυτά τα μυστηριώδη όντα εκμεταλλεύονται την απληστία της παγκόσμιας ελίτ χρησιμοποιώντας την τεχνολογία τους για συνολική παγκόσμια κυριαρχία.\nΕίτε πρόκειται για ανθρώπους ή για εξωγήινους, το γεγονός ότι υπάρχουν μυστικά προγράμματα σε μια άγονη έρημο, όπως η Ανταρκτική, αποδεικνύει ότι η Γη κρύβει πολλά μυστικά που πρέπει ακόμη να αποκαλυφθούν.\nΜόνο ο χρόνος θα δείξει αν η ανθρωπότητα θα αλωθεί από τις αποφάσεις των ομάδων αυτών.


ΑΣΟΕΕ Αντιεξουσιαστές Αστυνομία Πατησίων\n15/11/2019, 19:49 24\nΣτο Πολυτεχνείο βρίσκονται αυτή την ώρα αντιεξουσιαστές που ξεκίνησαν από την πλατεία Αμερικής και έκαναν πορεία προς το Οικονομικό Πανεπιστήμιο.\nΣτην ΑΣΟΕΕ οι αστυνομικές δυνάμεις είχαν αποκλείσει με κλούβες την Πατησίων αποτρέποντας στους αντιεξουσιαστές να προσεγγίσουν το πανεπιστήμιο. Εκείνοι συνέχισαν την πορεία τους, φτάνοντας στο Πολυτεχνείο. Αυτή την ώρα είναι κλειστή η Στουρνάρη, ενώ η Πατησίων έχει αποδοθεί ξανά στην κυκλοφορία.\nΣημειώνεται πως από σήμερα Παρασκευή ξεκίνησε ο επίσημος εορτασμός της επετείου της 17ης Νοεμβρίου, με την Ελληνική Αστυνομία να βρίσκεται σε διαρκή ετοιμότητα, στον απόηχο των επεισοδίων που προηγήθηκαν γύρω από την ΑΣΟΕΕ και στο κέντρο της Αθήνας.\nΞεδοντιάστε 'ολες τίς ΜΚΟ ,γιά νά λυθή τό πρόβλημα τής λαθροεισβολής\nΠροτείνω στον κο ΠΡΟΠΟ να ξαμολήσει περιπολείες των 8, περιμετρικά (1-2 χλμ) του ΕΜΠ και να κάνουν ΠΡΟΛΗΠΤΙΚΑ έλεγχο στοιχείων σε όσους φέρουν backpack ή κουκούλα/κάσκα !!!! Ακόμα και σε επιβαίνοντες σε μηχανές. Κάντε το τελευταία στιγμή και θα έχει αποτέλεσμα...\nδεν είναι στρατόπεδο συγκέντρωσης. Έχουν δικαίωμα να κυκλοφορούν οι πολίτες χωρις να υποβάλλονται σε έλεγχο επειδή φορούν σακίδιο πλάτης. Η ΕΛ.ΑΣ. πρέπει να σοβαρευτεί επιτέλους και να μάθει να κάνει σωστά τη δουλειά της - δηλαδή να περιφρουρήσει το ΕΜΠ και να συλλάβει αυτούς που πρέπει.\nΤα ίδια Παvτελάκη μου τα ίδια Παvτελή μου... 40 xρόνια η ίδια δoυλειά!\nΣτις δεκαετιες 80 και 90,τα γεγονοτα βιας, της εκαστοτε επετειου του Πολυτεχνειου και γενικοτερα τη βια στις διαδηλωσεις,-μολοτοφ κλπ-το πολιτικο και δημοσιογραφικο συστημα τα χρεωνε στην εξωκοινοβουλευτικη Αριστερα...και εξ αυτου εβγαινε το λογικο συμπερασμα πως οι πρακτικες των εξωκοινοβουλευτικων δεν εβρισκαν συμφωνους τους αριστερους εντος του κοινοβουλιου...σημερα λοιπον,οταν εχεις ομολογια μπροστα στις καμερες,βουλευτων του Συριζα πως οι μολοτοφ και γενικα η βια ειναι μεσα στην πολιτικη τους, τι μεγαλυτερη αποδειξη πως ολες αυτες οι εξωκοινοβουλευτικες συμμοριες της βιας εχουν βρει στεγη στον Συριζα?... και μαλιστα τον καθοδηγουν?...Ομως το μεγαλυτερο ερωτημα ειναι γιατι τα υπολοιπα κομματα,αλλα και οι δημοσιογραφοι κυρους,δεν ξεμπροστιαζουν τον Συριζα και να το κανουν ως το μεγαλυτερο προβλημα αυτη τη στιγμη στην χωρα..φανταζεστε σε οποιαδηποτε αλλη χωρα να εβγαιναν βουλευτες-υποστηρικτες της βιας και των μολοτοφ?..αδιανοητα και να τα φανταστεις...κραξαμε και εξουδετερωσαμε τους χρυσαυγιτες για να τους αντικαταστησουν οι συριζαιοι δηλαδη?\nΕυκαιρία για βόλτα στα ΒΠ, θα άδειασαν Μελίσσια, Βριλήσσια, Χαλάνδρι...\n'Oλα αυτά λίγο καιρό ακόμη... δεν θα αναλάβουμε εμείς; Τότε θα πούνε τον δεσπότη Παναγιώτη όλοι αυτοί οι αριστεροί!\nΑναμένουμε ανακοίνωση από την Κουμουνδούρου περί μπάτσων (και όχι αντιεξουσιαστών) που δυναμιτίζουν το κλίμα στους εορτασμούς του Πολυτεχνείου.\nΕΥΧΑΡΙΣΤΟΥΜΕ ΤΟΥΣ ΑΝΑΡΧΟΦΑΣΙΣΤΕΣ\nΠΟΥ ΜΑΣ ΕΚΑΝΑΝ ΝΑ ΣΙΧΑΘΟΥΜΕ ΑΥΤΗ ΤΗΝ ''ΕΠΕΤΕΙΟ '' !!!!!\nΑ καλά... τους άφησαν κιόλας να μπουν στο Πολυτεχνείο; Ω ρε τι έχει να γίνει...\nΦΤΑΝΕΙ ΠΙΑ Η ΑΛΗΤΕΙΑ ΣΤΗΝ ΑΘΗΝΑ\n55αρα στο σαλόνι\nΠαράγγειλα σουβλάκια πίτσες αναψυκτικά γλυκά και θα σηκωθώ τη Δευτέρα το πρωί. Τα λέμε γειά.


24 Ιουλίου: Ποιοι γιορτάζουν σήμερα Παρασκευή | Ειδησεις | Pagenews.gr\nΕΠΙΜΕΛΕΙΑ Λία Παπαδοπούλου 24.07.2020 | 11:09 ΧΡΟΝΟΣ ΑΝΑΓΝΩΣΗΣ 4 '\nPagenews.gr / Ελλάδα / 24 Ιουλίου: Ποιοι γιορτάζουν σήμερα Παρασκευή\n24 Ιουλίου: Σήμερα Παρασκευή, γιορτάζουν δύο μεγάλα ονόματα της Ορθοδοξίας.\nΣήμερα Παρασκευή 24 Ιουλίου, είναι της Αγίας Χριστίνης της Μεγαλομάρτυρος και του Αγίου Αθηναγόρου. Αυτό σημαίνει ότι γιορτάζουν οι:\nη Χριστίνα, η Χριστιάνα, η Κριστιάνα, η Χρίστα, η Κρίστα, η Χρίστη, η Κρίστη, το Χριστινάκι και\nΠρόκειται για Αγία της Ορθόδοξης και της Καθολικής εκκλησίας. Η Αγία Χριστίνα γεννήθηκε στην Τύρο. Καταγόταν από πλούσια, παγανιστική οικογένεια, θυγατέρα του στρατηγού Ουρβανού. Η Χριστίνα ήταν εξαιρετικά όμορφη και πολλοί ήθελαν να την παντρευτούν. Ο πατέρας της Χριστίνας, όμως, οραματίστηκε ότι η κόρη του έπρεπε να γίνει ειδωλολάτρισσα ιέρεια. Για τον σκοπό αυτό την πήγε σε μια ιδιαίτερη κατοικία, όπου είχε δημιουργήσει πολλά είδωλα χρυσού και ασήμι, και διέταξε την κόρη του να καίει θυμίαμα μπροστά τους.\nΔύο υπηρέτες παρακολουθούσαν την Χριστίνα. Σύμφωνα με τους λογαριασμούς, ένας άγγελος επισκέφθηκε τη Χριστίνα, ο οποίος την έδωσε στην αληθινή πίστη. Ο άγγελος την αποκάλεσε νύφη του Χριστού και της είπε για το μελλοντικό της μαρτύριο. Η Χριστίνα κατέστρεψε όλα τα είδωλα στο δωμάτιό της και τα έριξε έξω από το παράθυρο. Όταν ο πατέρας της την επισκέφθηκε, την ρώτησε από πού είχαν εξαφανιστεί όλα τα είδωλα. Η Χριστίνα ήταν σιωπηλή. Κατόπιν, αφού κάλεσε τους υπηρέτες, ο Ουρβάνος έμαθε την αλήθεια από αυτούς.\nΟ πατέρας της θύμωσε, ενώ η μητέρα της την παρακάλεσε να αλλάξει γνώμη, χωρίς αποτέλεσμα. Ο Ουρβανός μετά από σκληρά βασανιστήρια, την έριξε στη θάλασσα, αλλά η Αγία Χριστίνα σώθηκε εκ θαύματος. Ο πατέρας της πέθανε την ίδια νύχτα. Τον διαδέχθηκε ο Δίων, που διέταξε να τη βασανίσουν. Η Αγία Χριστίνα επέζησε των μαρτυρίων και 3.000 άνθρωποι, βλέποντας το θαύμα, έγιναν χριστιανοί. Η Αγία Χριστίνα αποκεφαλίστηκε, αφού της έκοψαν τη γλώσσα και το στήθος. Το λείψανό της φυλάσσεται στην εκκλησία του Αγίου Φραγκίσκου της Αμπέλου.\nΟ Αθηναγόρας ο Αθηναίος έζησε στα τέλη του 2ου αιώνα μ.Χ., ήταν σύγχρονος του Ρωμαίου αυτοκράτορα Μάρκου Αυρήλιου. Ήταν Χριστιανός και ταυτόχρονα δάσκαλος φιλοσοφίας. Θεωρείται ένας από τους πιο σημαντικούς απολογητές του Χριστιανισμού την περίοδο εκείνη.\nΑν και είναι άγνωστος στους αρχαίους χριστιανούς ιστορικούς και γραμματολόγους, μαρτυρείται για πρώτη φορά από τον ανώνυμο συντάκτη της περίληψης της χαμένης εκκλησιαστικής ιστορίας του Φίλιππου Σιδήτη, ο οποίος θεωρεί τον Αθηναγόρα καθηγητή της φιλοσοφίας στην Αλεξάνδρεια, διδάσκαλο του Κλήμεντος, πρώην εθνικό και έπειτα χριστιανό απολογητή, και τοποθετεί τη δράση του στην εποχή του Αδριανού και του Μάρκου Αυρηλίου.\nΒασικά στοιχεία για το πρόσωπο, τη μόρφωση και το έργο του αντλούμε από τα δύο έργα του, που διασώθηκαν σε κώδικα του 914 μ.Χ., ο όποιος εκπονήθηκε στο βιβλιογραφικό εργαστήριο του Αρέθα: «Πρεσβεία περί Χριστιανών» και «Περί αναστάσεως νεκρών». Ο Αθηναγόρας ξεχωρίζει από τους σύγχρονους του απολογητές για τη φιλολογική αρτιότητα και το προσεγμένο ύφος, ενώ στον χώρο της θεολογίας προβάλλει την ορθόδοξη τριαδολογική διδασκαλία, τη θεοπνευστία των Αγίων Γραφών και την αυστηρή ασκητική στάση στον ηθικό βίο των χριστιανών. Για αυτό και το συγγραφικό του έργο κατέχει αξιόλογη θέση στην εκκλησιαστική γραμματεία των πρώτων αιώνων.\n24 ΙΟΥΛΙΟΥΑΓΙΑ ΧΡΙΣΤΙΝΑΟΝΟΜΑΣΤΙΚΗ ΕΟΡΤΗΠΟΙΟΙ ΓΙΟΡΤΑΖΟΥΝ ΣΗΜΕΡΑΠΟΙΟΙ ΓΙΟΡΤΑΖΟΥΝ ΣΗΜΕΡΑ 24 ΙΟΥΛΙΟΥ


Η μπλόγκερ που χάρισε 3 πράσινα κραγιόν στον Ομπάμα- Η γκάφα της και τα πειράγματα του πρόεδρου (Εικόνες) | Empisteutiko.gr\nΣήμερα 25 Ιανουαρίου 2021 03:17 Καιρός Ζώδια Σαν Σήμερα\nΗ μπλόγκερ που χάρισε 3 πράσινα κραγιόν στον Ομπάμα- Η γκάφα της και τα πειράγματα του πρόεδρου (Εικόνες)\nΙαν 24, 2015 Κόσμος\nΗ σταρ του διαδικτύου Γκλοζέλ με 3 εκατ. Followers στο YouTube, η οποία είναι γνωστή για την κοφτερή της γλώσσα, τις έξυπνες ατάκες της αλλά και τα πράσινα της χείλη συνομίλησε με τον πρόεδρο των ΗΠΑ και του χάρισε τρία πράσινα κραγιόν.\nΗ εναλλακτική συνέντευξη πήρε απρόσμενη τροπή όταν η νεαρή Γκλοζέλ από την ταραχή της έκανε γκάφα και αποκάλεσε την Μισέλ Ομπάμα πρώτη σύζυγο αντί για πρώτη κυρία.\n«Η μαμά μου, μου έχει πει ότι δεν πρέπει να πηγαίνω κάπου με άδεια χέρια. Για αυτό σας έφερα τρία πράσινα κραγιόν, ένα για την πρώτη σύζυγό σας…», είπε και μόλις συνειδητοποίησε την γκάφα της δεν κατάφερε να κρύψει την ντροπή της.\nΟ πρόεδρος των ΗΠΑ, όμως, που είναι γνωστός για το χιούμορ του, της απάντησε χαμογελώντας: «Την πρώτη μου σύζυγο; Ξέρεις κάτι που δεν ξέρω;». Η νεαρή εμφανώς σε αμηχανία έπιασε το κεφάλι της και ψέλλισε: «Ωχ, ήθελα να πω την πρώτη κυρία». «Συγγνώμη», πρόσθεσε και ο Ομπάμα σε μία προσπάθεια να την καθησυχάσει της απάντησε: «Σε πειράζω».\nΑποχώρησε ο Λαφαζάνης από την εκπομπή της Κοσιώνη (Βίντεο) Η εμψύχωση του Κώστα Καραμανλή στον Αντώνη Σαμαρά (Εικόνα)\nΟι εκλογές της Κυριακής, τα ευρήματα των δημοσκοπήσεων και η συζήτηση για την επόμενη μέρα απασχόλησαν και την Παρασκευή τον...


Τσάμπιονς Λιγκ – Γιουρόπα Λιγκ: Οι πλούσιοι γίνονται… πλουσιότεροι! | NewsVoice.gr\nΔημοσιεύθηκε στις: 2 Απριλίου 2015.\nΜε ετικέτες: Γιουροπα Λιγκ, Ευρώπη, ΟΥΕΦΑ, Τσάμπιονς Λιγκ\nΑνοίγει ακόμη περισσότερο η «ψαλίδα» στις οικονομικές δυνατότητες των ομάδων της Ευρώπης μεταξύ αυτών που παίζουν κι αυτών που δεν παίζουν σε διεθνείς διοργανώσεις! Η ΟΥΕΦΑ κάνει τους πλούσιους… πλουσιότερους, αφού αυξάνει τα ήδη υψηλά κέρδη των ομάδων που μετέχουν σε ομίλους του Τσάμπιονς Λιγκ, «χρυσοπληρώνει» όσους «προχωράνε», ενώ παράλληλα αυξάνει και τα «μπόνους» στο Γιουρόπα Λιγκ για την περίοδο 2015-1018.\nΗ ΟΥΕΦΑ «χρυσοπληρώνει» τις «ελίτ» ομάδες…\nΌπως ανακοινώθηκε, κάθε ομάδα από τις 32 που θα μετάσχει στη φάση των ομίλων του Τσάμπιονς Λιγκ θα βάζει στο ταμείο της 12.000.000 ευρώ, από τα 8,6 εκατ. που ήταν μέχρι τώρα. Επιπλέον θα πριμοδοτείται με 1,5 εκατ. ευρώ για κάθε νίκη (από ένα εκατ. ευρώ) και με 500.000 ευρώ για κάθε ισοπαλία. Η πρόκριση στη φάση των «16» θα φέρνει στο ταμείο κάθε ομάδας επιπλέον 5.500.000 ευρώ και στα προημιτελικά άλλα 6.000.000 ευρώ. Η παρουσία στα ημιτελικά θα αποφέρει 7.000.000 ευρώ και η πρόκριση στον τελικό άλλα 10.500.00 ευρώ, με τον νικητή να παίρνει 15.000.000 ευρώ!\nΠαράλληλα, 50 εκατ. ευρώ θα μοιραστούν στους συλλόγους που θα πάρουν μέρος στα πλέι οφ, όπου κάθε νικητής θα παίρνει 2 εκατομμύρια ευρώ και η ομάδα που θα αποκλείεται 3 εκατομμύρια ευρώ. Συνολικά το ποσό που θα μοιραστεί από την ΟΥΕΦΑ ανά σεζόν φθάνει στο 1.257.000.000 εκατ. ευρώ! Σ’ αυτό τα ποσό δεν συμπεριλαμβάνονται τα χρήματα από τα τηλεοπτικά δικαιώματα (pool market), που ανεβάζουν κι άλλο το συνολικό κέρδος. Συνολικά το pool market ανέρχεται στα 482.900.000 ευρώ και διανέμεται ανάλογα με τα τηλεοπτικά δικαιώματα και σε κάθε χώρα.\nΜικρότερη, αλλά μεγαλύτερη αναλογικά, είναι η αύξηση των οικονομικών στο Γιουρόπα Λιγκ. Η συμμετοχή στους ομίλους της διοργάνωσης αποφέρει στα ταμεία κάθε συλλόγου 2.400.000 ευρώ, κάθε νίκη 360.000 ευρώ και κάθε ισοπαλία 120.000 ευρώ. Η πρόκριση στη «νοκ-άουτ» φάση δίνει 500.000 ευρώ στον πρώτο, 250.000 στο δεύτερο. Η παρουσία στους «32» ανταμείβεται με 500.000 ευρώ, στους «16» με 750.000 ευρώ, στα προημιτελικά με 1.000.000 ευρώ, στα ημιτελικά με 1.500.000 ευρώ. Ο νικητής του τελικού θα παίρνει 6.500.000 ευρώ και ο φιναλίστ 3.500.000 ευρώ.\nΤο pool market του Γιουρόπα Λιγκ ανέρχεται στα 152.400.000 ευρώ. Όσον αφορά στο Ευρωπαϊκό Σούπερ Kαπ, ο νικητής παίρνει επιπλέον 4.000.000 ευρώ και ο φιναλίστ 3.000.000 ευρώ.


Γίγαντες στον φούρνο με καβουρμά - Newpost.gr\nΜουλιάζουμε αποβραδίς τα φασόλια για 8 ώρες τουλάχιστον. Την επόμενη ημέρα βάζουμε αρκετό νερό και τη δάφνη σε κατσαρόλα και βράζουμε τους γίγαντες σε χαμηλή φωτιά για μία ώρα περίπου.\nΔημοσίευση 15 Ιανουαρίου 2016, 08:54 / Ανανεώθηκε 15 Ιανουαρίου 2016, 18:27\nΜουλιάζουμε αποβραδίς τα φασόλια για 8 ώρες τουλάχιστον. Την επόμενη ημέρα βάζουμε αρκετό νερό και τη δάφνη σε κατσαρόλα και βράζουμε τους γίγαντες σε χαμηλή φωτιά για μία ώρα περίπου. Προθερμαίνουμε τον φούρνο στους 180°C. Σουρώνουμε τα φασόλια, αφαιρούμε τη δάφνη και κρατάμε τα υγρά τους σε μπολ.\nΖεσταίνουμε λίγο από το ελαιόλαδο σε τηγάνι και σοτάρουμε το κρεμμύδι, την πιπεριά και τα καρότα για 6 λεπτά περίπου. Αναμειγνύουμε το μείγμα των κρεμμυδιών με τα φασόλια. Μεταφέρουμε τα φασόλια σε ταψί και προσθέτουμε το υπόλοιπο ελαιόλαδο, το κύμινο, τον καβουρμά και το κεφαλοτύρι.\nΑνακατεύουμε καλά και απλώνουμε το μείγμα στο ταψί ομοιόμορφα. Προσθέτουμε αρκετό από το υγρό του βρασίματος μέσα στο ταψί, ίσα που να σκεπάζει τα φασόλια. Μεταφέρουμε το ταψί στον φούρνο και ψήνουμε το φαγητό για μιάμιση ώρα περίπου. Μετά την πρώτη ώρα ανακατεύουμε το περιεχόμενο του ταψιού και αλατοπιπερώνουμε καλά. Σερβίρουμε τα φασόλια ζεστά.


Ο Βασιλιάς Καρνάβαλος - Onsports.gr\nΈφη Λιόγα 04 Μαρτίου 2011, 02:07\nΠερίπου τρεις εβδομάδες μετά τα έκτροπα στο Καραϊσκάκη και όχι μόνο δεν έχει εκτονωθεί το εκρηκτικό κλίμα μεταξύ των «αιωνίων», που εξ αντανακλάσεως «έπληξε» και το μπάσκετ, αλλά στο «παιχνίδι» σύρονται εκόντες - άκοντες και οι «Δικέφαλοι».\nΑπό τα επεισόδια, τις αντεγκλήσεις, τις μηνύσεις, τις εφέσεις, τις ποινικές διώξεις, τις αντεφέσεις, τις δηλώσεις μεταμέλειας, τις συγνώμες που ξεχάστηκαν, τις αντεπιθέσεις, τις προτάσεις μομφής, και τα μαχαιρώματα μεταξύ των «αιωνίων», που μοιάζουν να μην έχουν σταματημό, σ’ αυτό το επικοινωνιακό - και μόνο τώρα πια… - τσουνάμι στο οποίο έχουν αμφότεροι επιδοθεί, και το οποίο μάλλον βρίσκει νικητή τον Ολυμπιακό (λογικό, γιατί αυτός τουλάχιστον έχει πρόεδρο), περάσαμε στην κόντρα ΑΕΚ - ΠΑΟΚ με αφορμή την διαιτησία του Σιδηρόπουλου στον μεταξύ τους πρώτο ημιτελικό του κυπέλλου Ελλάδας.\nΚαι από το καθαρά αγωνιστικό κομμάτι, η μπάλα έκανε γκελ και πέρασε στο εξωαγωνιστικό. Αδίκησε ή όχι ο Σιδηρόπουλος; Κι αν ναι, ποιον από τους δύο; Τον ΠΑΟΚ με τις αποβολές των Λίνο και Ιβιτς ή την ΑΕΚ με το πέναλτι που δεν έδωσε στον Λυμπερόπουλο; Εκανε ανθρώπινα λάθη ή είχε δόλο; Κι αν είχε δόλο, ποιανού το παιχνίδι παίζει; «Τιμωρεί» τον Ζαγοράκη επειδή ψήφισε λευκό στην πρόταση μομφής κατά Μαρινάκη; ΄Η μήπως εξυπηρετεί «άνωθεν» εντολές, επειδή η προοπτική καθόδου καμιάς πενηνταριάς χιλιάδων ΠΑΟΚτσήδων σε ένα «ριμέικ» του «Ταξιδεύοντας με τον ΠΑΟΚ» στην Αθήνα, για τον τελικό του ΟΑΚΑ προκαλεί «πονοκέφαλο» στην Πολιτεία και την Αστυνομία;


Οι Μίνωες και οι Μυκηναίοι ήταν … ανατολίτες τούρκοι σύμφωνα με το…HARVARD! | ONLINE-PRESS\nΑρχική Επιστήμη Οι Μίνωες και οι Μυκηναίοι ήταν … ανατολίτες τούρκοι σύμφωνα με το…HARVARD!\nΟι Μίνωες και οι Μυκηναίοι ήταν … ανατολίτες τούρκοι σύμφωνα με το…HARVARD!\nΠροηγούμενο άρθροΑυξάνουν με τροπολογία σε 3 χρόνια τη διατήρηση στη μαύρη λίστα των οφειλετών των εταιρειών κινητής !!!\nΕπόμενο άρθροΠως τα αιολικά πάρκα καταστρέφουν τις ζωές


Πρώτη καταχώρηση: Πέμπτη, 11 Φεβρουαρίου 2021, 00:20\nΟ Γιώργος Καμπερίδης στάθηκε άτυχος, καθώς τραυματίστηκε κατά τη διάρκεια του αγώνα του ΠΑΟΚ με τον Ηρακλή στο «Ιβανώφειο». Ο φόργουορντ του «Δικεφάλου» δέχτηκε γονατιά στον μηρό του δεξιού ποδιού, με συνέπεια να αντικατασταθεί αναγκαστικά από τον Άρη Λυκογιάννη.\n«Ήταν μία πολύ σημαντική νίκη για μας, εδικά μέσα στο γήπεδό τους. Δώσαμε το 100% και καταφέραμε να πάρουμε αυτή την νίκη, που θεωρώ ότι είναι μεγάλη, γιατί μας δίνει την πρόκριση στον ημιτελικό του Κυπέλλου και μας βάζει σε μία διαδικασία να διεκδικήσουμε το καλύτερο που μπορούμε. Σίγουρα ήταν δύσκολο να επιστρέψουμε στο παιχνίδι, αλλά το καταφέραμε κάνοντας υπερπροσπάθεια στην άμυνα. Προσπαθήσαμε να κλείσουμε τον δρόμο προς το δικό μας καλάθι, να κάνουμε καλύτερες επιλογές στην επίθεση και πάνω από όλα να παίξουμε με πάθος και θέληση για τη νίκη».\nΠρόσθεσε σχολιάζοντας για τα παιχνίδια που έδωσε ο ΠΑΟΚ απέναντι στον Ηρακλή για την Basket League: «Η αλήθεια είναι ότι μας είχε πειράξει ο τρόπος που χάσαμε στην πρεμιέρα του πρωταθλήματος, αλλά νομίζω ότι το ξεπεράσαμε με τη νίκη που πετύχαμε στο γήπεδό μας. Θέλαμε όμως να δείξουμε και στο γήπεδό τους ότι είμαστε καλύτερη ομάδα και χαίρομαι που το πετύχαμε».\nΤελευταία ενημέρωση: Πέμπτη, 11 Φεβρουαρίου 2021, 00:22\nΜπάσκετ: Αρνητικά τα τεστ κορωνοϊού στον ΠΑΟΚ\nΜπάσκετ: Κορομηλάς, Παπαπέτρου και Μάνος διευθύνουν τον ημιτελικό ΠΑΟΚ-Προμηθέας


Πολλαπλά μηνύματα περιέχονται στον πρόλογο της ετήσιας έκθεσης της Ένωσης Ελλήνων Εφοπλιστών (σελ. 10), τον οποίο υπογράφει ο πρόεδρός της κ. Θεόδωρος Βενιάμης. Μήνυμα πρώτο και σημαντικό είναι ότι τη χρονιά που μας πέρασε η ναυτιλία μας αντιμετώπισε προκλήσεις και συνεχείς ανατροπές, τόσο σε διεθνές όσο και σε εθνικό επίπεδο. Μήνυμα δεύτερο είναι ότι σε διεθνές επίπεδο η ναυτιλία των Ελλήνων αντιμετώπισε τις προκλήσεις με επιτυχία, δίνοντας έμφαση στην ανταγωνιστικότητα του πλοίου και το θεσμικό πλαίσιο που τη στηρίζει, αφού τα «κράτη-μέλη της Ε.Ε. έχουν διαμορφώσει παρεμφερή θεσμικά πλαίσια με κοινό στόχο τη διαφύλαξη της βιωσιμότητας της κοινοτικής ναυτιλίας και την προσπάθεια προάσπισης αυτής της ανταγωνιστικότητας απέναντι στο σκληρό διεθνή ανταγωνισμό». Τρίτο και πλέον κρίσιμο είναι το μήνυμα που αναφέρεται στο εθνικό επίπεδο.\nΕδώ, το πλαίσιο συνεργασίας εφοπλιστών και πολιτείας παραμένει θολό. Και ναι μεν φαίνεται να τα βρήκαν ως προς την εθελοντική φορολόγηση, όμως η περαιτέρω εμπλοκή της ναυτιλίας «ως εθνικού στρατηγικού και παραγωγικού πυλώνα στην αναπτυξιακή πορεία του τόπου απαιτεί σταθερό νομοθετικό πλαίσιο, νομική βεβαιότητα και ασφάλεια επενδύσεων». Πράγμα χλωμό μέσα στο κλίμα γενικότερης πολιτικής ασάφειας και οικονομικής αποσταθεροποίησης που βιώνουμε. Και θα εξακολουθήσουμε να βιώνουμε, όσο συμφωνία ακούμε και συμφωνία δεν βλέπουμε. Έτσι κι αλλιώς, και πριν φτάσουμε στις περαιτέρω επενδύσεις, παραμένοντας στα αμιγώς ναυτιλιακά πλαίσια, η ΕΕΕ ακόμη μια φορά διατυπώνει δύο αιτήματα τα οποία διασυνδέει ευφυώς με την απορρόφηση της ανεργίας και την ανταγωνιστικότητα του ελληνικού πλοίου.\nΠρώτον, την «αναγκαιότητα λειτουργίας ιδιωτικής ναυτικής εκπαίδευσης προκειμένου να υπάρξει η δυνατότητα παραγωγής μεγαλύτερου αριθμού αξιωματικών». Με υπουργό Παιδείας τον κ. Μπαλτά μοιάζει χλωμό. Εκτός εάν αναλάβει την πρωτοβουλία ο καθ' ύλην αρμόδιος υπουργός Ναυτιλίας κ. Γιώργος Σταθάκης, και με δεδομένη τη ναυτιλιακή οικογενειακή του παράδοση.\nΔεύτερον, η συμβολή της ναυτιλίας στην αντιμετώπιση της ανεργίας συνδέεται με τη θέσπιση προφανώς εκ μέρους της πολιτείας «ανταγωνιστικών οικονομικών όρων εργασίας, σύμφωνα με τα κρατούντα στην παγκόσμια ναυτιλία και τη διεθνή ναυτεργατική νομοθεσία». Πράγμα ακόμη χλωμότερο στη σημερινή πολιτική συγκυρία. Πάντως, το γενικό και κεντρικό συμπέρασμα που εξάγεται από την έκθεση της ΕΕΕ είναι ότι η ελληνική ναυτιλία εξακολουθεί να διατηρεί την πρωτοκαθεδρία στις διεθνείς επάλξεις. Ελπιδοφόρο.


Κόκκινος Ουρανός: Σήκωσε τη γαλανόλευκη μέσα στην Κωνσταντινούπολη η Λεωνιδιώτισσα Ευγενία Σαρρή νικώντας όλη την εθνική Τουρκίας!\nΔιαβάζουμε στο Leonidio gr.\nΝέα μεγάλη επιτυχία για την Ευγενία Σαρρή που συμμετείχε στο Διεθνές Πρωτάθλημα TKD (Τάε Κβο Ντο) της Κωνσταντινούπολης και κέρδισε το χρυσό μετάλλιο στην κατηγορία -68 νεανίδων.\nΗ ίδια μίλησε στο www.kalimera-arkadia.gr και εξήγησε ότι ένιωσε πολύ περίεργα συναισθήματα που σήκωσε την Ελληνική Σημαία μέσα στην Κωνσταντινούπολη. Είπε συγκεκριμένα ότι ένιωσε υπηρηφάνεια, συγκίνηση και χαρά!\nΘα πρέπει σε αυτό το σημείο να τονιστεί ότι η διαιτησία ήταν … αναμενόμενη (ειδικά όταν παίζεις απέναντι σε Τουρκάλες μέσα στη χώρα τους) απέναντι στους Έλληνες αθλητές και ότι γενικότερα η συνεννόηση δεν ήταν εύκολη.\nΓια το κοινό της Τουρκίας είπε ότι δεν ήταν προκλητικό, όμως δεν τη χειροκρότησε όταν ανέβηκε στο πρώτο σκαλί του βάθρου.\nΣτο φετινό πανευρωπαϊκό πρωτάθλημα TKD που έλαβε χώρα στο Μινσκ της Λευκορωσίας από τις 6 έως τις 13 Απριλίου, η 15χρονη αθλήτρια του Α.Σ.TKD Λεωνιδίου κατέκτησε το Χρυσό στις Ατομικές Μάχες, το Αργυρό στις Ομαδικές Μάχες και το Χάλκινο στις Ομαδικές Εναέριες Τεχνικές. Στην φωτογραφία με τον προπονητή της Άρη Βελισσαρόπουλο.\nΤωρα,να πανηγυρισουμε η δεν κανει;;;\n23 Ιουνίου 2014 - 11:28 μ.μ.


[ 20 ΕΡΩΤΗΣΕΙΣ ] Ο Αρχιεπίσκοπος δεν μπορεί να χωνέψει ότι υπάρχει και το όχι - ΤΑ ΝΕΑ\ntanea.gr > Ελλάδα > [ 20 ΕΡΩΤΗΣΕΙΣ ] Ο Αρχιεπίσκοπος δεν μπορεί να χωνέψει ότι υπάρχει και το όχι\n[ 20 ΕΡΩΤΗΣΕΙΣ ] Ο Αρχιεπίσκοπος δεν μπορεί να χωνέψει ότι υπάρχει και το όχι\nΧαραλαμπάκης Μάνος 30 Ιανουαρίου 2007 | 07:00\nΚαι το όνομα αυτού... Μεθόδιος! Έτσι «ξαναβαφτίζει» τον Αρχιεπίσκοπο ο Μητροπολίτης Ζακύνθου κ. Χρυσόστομος εξαιτίας των μεθοδεύσεων που έκανε, όπως λέει, για το νομοσχέδιο περί Εκκλησιαστικής Δικαιοσύνης. Μετά την επιχείρηση Χριστόδουλου να του «κουτσουρέψει» τη θητεία στη Σύνοδο, περνάει στην αντεπίθεση. Τονίζει ότι ο «Αρχιεπίσκοπος δεν μπορεί να συνειδητοποιήσει ότι υπάρχει και το όχι» ενώ προβλέπει ακόμη και σχίσμα με το Πατριαρχείο αν ο Αρχιεπίσκοπος δεν στείλει το νομοσχέδιο στον κ. Βαρθολομαίο.\nΥπήρξε... μεθόδευση από τον Αρχιεπίσκοπο για να μείνετε λιγότερο στη Σύνοδο;\nΔεν υπάρχει καμία αμφιβολία περί της μεθόδευσης. Σημασία για την Εκκλησία και την ιστορία έχει όμως η αποτελεσματικότητα και η αξιοποίηση του χρόνου.\nΘα τα πείτε αυτά- περί μεθόδευσης- στον Αρχιεπίσκοπο και στη Σύνοδο; Θα του τα πω και εκεί. Γιατί δεν σας θέλει για πολύ καιρό στη Σύνοδο;\nΔιότι έχει διαπιστώσει ότι χρειάζεται ανθρώπους που θα λένε σε όλα ναι. Δεν μπορεί να συνειδητοποιήσει ότι υπάρχει και το όχι.\nΣτους έξι μήνες που θα μείνετε στη Σύνοδο τι θέματα θεωρείτε αναγκαίο να φέρετε προς συζήτηση;\nΤα θέματα της ειρήνευσης της Εκκλησίας κυρίως με το Οικουμενικό Πατριαρχείο και της λειτουργίας της Ιεραρχίας ως ανωτάτου οργάνου.\nΛένε ότι και με τη δική σας παρουσία δημιουργείται «αντιπολίτευση» μέσα στη Σύνοδο...\nΣτην Εκκλησία δεν υπάρχει ο όρος αντιπολίτευση. Είμαστε υποχρεωμένοι άπαντες να υπηρετούμε την αλήθεια με συνέπεια και με συνέχεια. Αυτό επιβάλλει η αποστολή μας στον σύγχρονο κόσμο.\nΔιατυπώσατε ενστάσεις για τη λειτουργία της «Αλληλεγγύης». Θα τις επαναλάβετε τώρα στη Σύνοδο;\nΕίναι μία ευκαιρία να τις επαναλάβω και να ζητήσω όλα τα στοιχεία εκείνα που θα αναιρέσουν τις υποψίες μου. Νομοσχέδιο για την Εκκλησιαστική Δικαιοσύνη. Πάμε σε νέα ρήξη με το Φανάρι;\nΥπάρχει «βουβή» ρήξη στην Ιεραρχία πρώτα, η οποία δεν συμμετείχε στην τελική διαμόρφωση του νομοσχεδίου: ψηφίστηκε χωρίς απαρτία.\nΤο πάθημα του 2004 για τον Αρχιεπίσκοπο δεν έγινε μάθημα;\nΤο πάθημα του άφησε αθεράπευτες πληγές εις τον εγωισμό του και επιδιώκει τη ρεβάνς.\nΖητήσατε παρέμβαση του Πατριάρχη για το νομοσχέδιο. Ο κ. Χριστόδουλος το θεώρησε αντιδεοντολογικό. Τι του απαντάτε;\nΑπό την ώρα που ο Πατριάρχης δέχεται την επιστολή μας, και μας απαντά, η δεοντολογική πλευρά έχει λήξει.\nΕάν ο Αρχιεπίσκοπος δεν στείλει το νομοσχέδιο στον Πατριάρχη τι να περιμένουμε; Ρήξη που μπορεί να φτάσει μέχρι και το σχίσμα.\nΟι αντιδράσεις μητροπολιτών για το νομοσχέδιο είναι πολλές. Εσείς κυρίως γιατί αντιδράτε; Το σύνολο της μεθόδευσης με υποχρεώνει να ονομάσω τον Αρχιεπίσκοπο όχι Χριστόδουλο αλλά... Μεθόδιο. Συνεργάστηκε με την κυβέρνηση και δεν συμμετείχε ούτε άλλος ιεράρχης, ούτε εκπρόσωποι των εφημερίων τους οποίους αφορά το μεγαλύτερο μέρος του νομοσχεδίου.\nΑν δεν γίνουν αποδεκτές οι βελτιώσεις που έχετε ζητήσει θα πιέσετε πολιτικούς να μην ψηφιστεί;\nΣτους πολιτικούς έχουμε στείλει το μήνυμα και θα το πάρουν ακόμα πιο ηχηρό.\nΕπίσκεψη του Αρχιεπισκόπου στο Βατικανό. Έπρεπε να πάρει άδεια από την Ιεραρχία;\nΑπαραίτητα έπρεπε να φέρει το ζήτημα στην Ιεραρχία. Γιατί η Ιεραρχία είχε επιφυλαχθεί αρνητικά την προηγούμενη φορά. Και η απόφαση τότε ήταν να το ξαναδούμε. Αλλά δεν το ξαναείδαμε.\nΒγήκε κάτι θετικό από την επίσκεψη;\nΑπολύτως τίποτα θετικό, περισσότερο αρνητικό. Ήταν μία ιδιωτική επίσκεψη. Και από μία ιδιωτική επίσκεψη τίποτα δεν προκύπτει.\nΓίνεται κάθε μέρα επιτακτικότερος. Κανένα νεώτερο για τις ταυτότητες; Οι υπογραφές είναι για... προσάναμμα όπως έχετε πει;\nΉδη οι ταυτότητες εκδίδονται χωρίς το θρήσκευμα.\nΑναρωτιέμαι πώς αντικρύζει ο Αρχιεπίσκοπος τους δεσποτάδες που ανέβασε στο παλκοσένικο απ΄ όπου κράδαινε το σύμβολο της Επανάστασης. Η ΕΡΤ μεροληπτεί υπέρ του Αρχιεπισκόπου στις τηλεοπτικές μεταδόσεις της κυριακάτικης λειτουργίας ή σε γιορτές;\nΗ ΕΡΤ παρανόμως έχει εκχωρήσει τα δικαιώματά της στον Αρχιεπίσκοπο. Η ΕΡΤ, εταιρεία λαϊκής βάσης, εκχωρήθηκε στην κακή διάθεση του Αρχιεπισκόπου προκειμένου να τη χρησιμοποιεί ενάντια στους αρχιερείς που δεν σκύβουν τον αυχένα.\nΕάν το Συμβούλιο της Επικρατείας δικαιώσει εσάς και τους υπολοίπους που έχουν προσφύγει κατά της εκλογής Άνθιμου στη Θεσσαλονίκη τι θα σημαίνει; Υποθετική ερώτηση, ωστόσο οι μεθοδεύσεις που έγιναν στην εκλογή του θα είναι στίγμα για την εκκλησιαστική ιστορία ούτως ή άλλως.\nΗ «κάθαρση» στην Εκκλησία ολοκληρώθηκε;\nΠοτέ. Νέοι και Εκκλησία; Δρόμοι αντίθετοι;\nΔεν υπάρχει αμφιβολία ότι οι νέοι μας θέλουν περισσότερα. Και εμείς κάθε μέρα τους αποκαρδιώνουμε με την ανειλικρίνειά μας.\nΗ κόντρα της κυβέρνησης με γιατρούς Κοροναϊός : Η έλλειψη εξειδικευμένου ιατρικού προσωπικού κρατά κλειστές δεκάδες κλίνες ΜΕΘ\nΕπί τόπου κλιμάκιο του ΕΟΔΥ Κοροναϊός : Συναγερμός στο λιμάνι του Πειραιά – Θετική στον ιό επιβάτης πλοίου\nΕκτακτη τηλεδιάσκεψη Κοροναϊός : Στο «κόκκινο» η Θεσσαλονίκη – Έκκληση του δημάρχου στους νέους\nΑγωνία για την απόφαση Χρυσή Αυγή: Κύμα οργής για την εισαγγελική πρόταση\nΠόσο πιθανό είναι ένα θερμό επεισόδιο Παραμένει αδιάλλακτος ο Ερντογάν – Προς κρίση διαρκείας στην Ανατ. Μεσόγειο\nΤα πάρτι συνεχίζονται Θεσσαλονίκη: Σβήνουν τα φώτα στα μπαρ… ξεκινούν τα μεταμεσονύχτια πάρτι\nΠυρά Καμπαγιάννη Δίκη Χρυσής Αυγής: «Η εισαγγελέας προτείνει αναστολή ακόμη και στον Λαγό που δεν τη ζήτησε»\nΝέες κινητοποιήσεις Ζακ Κωστόπουλος : Παρέμβαση και συγκέντρωση την ημέρα της δίκης\nΣυναγερμός Κοροναϊός : Συναγερμός σε γηροκομείο στον Άγιο Στέφανο\nΔιαχειριίσιμη η κατάσταση Κοροναϊός : Δεν αποφασίστηκαν νέα περιοριστικά μέτρα για τη Θεσσαλονίκη\nΤι είπε η μητέρα του ΓΑΔΑ : Τρία επισκεπτήρια δέχτηκε ο 14χρονος από τη μητέρα και το δικηγόρο του\nΑναφορά στον Ντμίτρι Στούζουκ Μόσιαλος : Οι «διαδικτυακοί ειδικοί» και οι ανακρίβειες\nΒίντεο ντοκουμέντο Κραυγή αγωνίας από τον πατέρα της 19χρονης που αγνοείται\nΤι είπε για το εμβόλιο Δημόπουλος στο MEGA: Η πανδημία καλπάζει\nΣοκάρουν οι μαρτυρίες Ρόδος : «Βροχή» οι καταγγελίες για τον γυναικολόγο